Jika Mahathir Diam, Peluang BN Menang Mungkin Lebih Cerah

 Semakin hampir detik pilihanraya, semakin aktif Mahathir bersuara. Siapa saja menjemputnya, pasti diterimanya dengan hati yang terbuka. Pintu pejabatnya juga lebih terbuka luas. Sesiapa pun boleh menemuinya, termasuk Dr Sidek Baba dan seorang penyokong Pas yang mahu meminta maaf kerana kononnya pernah suatu ketika dahulu menyeru supaya membunuh bekas Perdana Menteri itu kerana kononnya juga disebabkan terpengaruh dengan amanat Haji Hadi.
Malah beberapa pengikut Anwar yang dulunya memaki hamun Mahathir juga, ada yang kerap bertemu dan bertukar-tukar fikiran dengan Mahathir. Topiknya tidak lain ialah bagaimana mahu menumbangkan Anwar Ibrahim.
Menjelang pilihanraya akan datang, keaktifan Mahathir disedari oleh semua orang. UMNO peringkat cawangan pun menjemputnya, beliau akan hadir. Yang penting dia dapat bercakap dan menyerang orang yang tidak disukainya. Bahkan menurut Lim Kit Siang, keaktifan Mahathir kini melebihi semasa beliau menjadi Perdana Menteri dulu.
Mahathir gemar bercakap mengenai apa saja, tetapi kegemarannya adalah politik. Kalau mengenai pembangkang dan Anwar Ibrahim, aliran darahnya bergerak lebih laju lagi. Walaupun secara umum orang melihat Mahathir ingin mempertahankan kuasa UMNO dan BN tetapi sebenarnya mempertahankan kepentingan anak-anaknya adalah lebih utama. Anaknya Mirzan dan Mokhzani terlibat dalam perniagaan yang melibatkan banyak kontrak dengan kerajaan manakala Mukhriz pula baru dua tiga tapak mengukuh dalam UMNO dan kerajaan dan perlu dipastikan lebih melonjak lagi.
Ketika bercakap mengenai politik, Mahathir kerapkali menyusahkan UMNO dan Najib. Kritikan dan pandangan yang dilontarkan kadangkala menyebabkan Najib susah membuat keputusan. Seruannya agar Presiden Perkasa, Ibrahim Ali dipilih sebagai calon BN dalam pilihanraya akan datang ini tentunya menimbulkan banyak persoalan dan kerumitan dalam UMNO sendiri.
Ini kerana Ibrahim bukanlah ahli UMNO lagi, beliau pernah menentang UMNO dengan bertanding atas tiket Bebas dan Pas. Lebih dari itu NGO yang diterajuinya pula menimbulkan banyak masalah dengan pengundi bukan Melayu. Jika Najib memiih Ibrahim, ia mungkin merupakan kesilapan Najib yang paling besar dalam pilihanraya akan datang ini kerana ia tentunya akan menyebabkan pengundi bukan Melayu lebih menjauhi BN, selain menyebabkan ramai ahli UMNO yang selama ini setia akan berkecil hati.
Tetapi kerana Mahathir baik dengan Ibrahim Ali, maka beliau sanggup berkempen bagi Ibrahim Ali. Mahathir juga jelas merapu apabila memberi hujah bahawa Malaysia akan lebih selamat jika ada ramai orang seperti Ibrahim Ali. Tidak tahu di mana selamatnya negara ini dengan kehadiran Ibrahim Ali tetapi yang jelas sejak berpuluh tahun lalu, banyak caca marba dan huru-hara dalam politik adalah disebabkan gaya politiknya yang tidak setia dan suka melompat-lompat.
Mahathir juga mendendami Pak Lah yang tidak mahu mengikut telunjuknya. Dendamnya masih membara dan sindirannya terhadap Pak Lah yang lemah masih kedengaran hingga kini. Kedudukan Mahathir yang makin menghimpit Najib juga bakal menyusahkan Najib memilih mereka yang pernah dikenali sebagai orang Pak Lah sebagai calon pilihanraya kali ini.
Tidak hairan jika KJ selaku Ketua Pemuda UMNO pun bagai sudah angkat “bendera putih” dan dapat merasakan namanya tidak terpilih lagi. Sebagai Ketua Pemuda UMNO yang pangkatnya bertaraf Naib Presiden, Najib mungkin masih mahu mengekalkan KJ atas kedudukannya itu tetapi terus memilihnya boleh pula mengundang masalah beliau dengan Mahathir terutama selepas keputusan pilihanraya nanti.
Najib akan serba-salah dalam hal ini, tetapi bagi Mahathir menggugurkan KJ dan orang-orang Pak Lah bukan saja untuk memuaskan hatinya tetapi juga bagi menyediakan laluan yang lebih mudah untuk Mukhriz, anaknya.
Mahathir juga cuba menyerang Lim Kit Siang yang berpindah bertanding di Gelang Patah, Johor dengan menyarankan pemimpin DAP itu sepatutnya sudah bersara seperti beliau. Sebelum itu beliau juga pernah meminta Nik Aziz supaya segera bersara semata-mata kerana Menteri Besar itu sudah memimpin Kelantan lebih lama daripadanya. Ternampak bahawa Mahathir ada perasaan cemburu terhadap orang-orang lama dalam politik Malaysia yang masih boleh bertanding, bersifat “winnable” dan diterima rakyat berbanding dirinya yang ditolak oleh UMNO Kubang Pasu sendiri untuk menjadi perwakilan G7 tidak lama selepas tidak lagi menjadi Perdana Menteri.
Hakikatnya, Mahathir hanya kuat kerana bersandarkan kuasa.
Selepas pengumuman calon BN nanti dan jika Najib terus mengekalkan beberapa tokoh lama yang masih “winnable” seperti Tengku Razaleigh dan beberapa pemimpin lainnya, besar kemungkinan Mahathir juga akan bersuara lagi. Beliau mungkin bersuara bahawa orang-orang ini sepatutnya sudah bersara sebagaimana dirinya. Jika keputusan BN tidak baik dalam pilihanraya nanti, perkara ini mungkin salah satu asasnya untuk menyerang Najib pula.
Walaupun proses peremajaan dan memberi peluang kepada orang muda merupakan hakikat yang ideal dalam politik masakini tetapi sebahagian orang lama wajar juga dikekalkan selagi mereka diterima rakyat dan masih bersifat “winnable”.
Dalam tempoh kempen yang makin rancak beberapa hari lagi, suara Mahathir mungkin lebih kerap kedengaran. Selain menyokong BN dan menyerang Anwar serta pembangkang, beliau juga pastinya akan bercakap mengenai Ibrahim Ali lagi. Sama ada Najib memilih Ibrahim Ali atau melupakannya, Mahathir pasti akan bersuara.
Jika beliau berkempen dan menyokong Ibrahim Ali sebagai calon BN, akan banyak hati yang terguris dan terasa. Jika beliau menyokong Ibrahim Ali sebagai calon Bebas pula, keadaannya mungkin lebih rumit dan menyusahkan BN.
Dalam hal ini, sepatutnya Mahathir sudah lama berehat dan menjadi negarawan sejati. Beliau tidak perlu masuk campur lagi dan membiarkan saja masa depan negara ini ditentukan oleh pemimpin-pemimpin lain berdasarkan kebolehan dan keupayaan masing-masing. Lagi banyak beliau bercakap dan campurtangan, tidak semuanya membantu BN, kadangkala juga lebih menyusahkan Najib dan BN. Mungkin dalam UMNO pengaruhnya masih bersisa tetapi majoriti rakyat biasa dan pengundi atas pagar tidak lagi mengendahkannya. Hujah dan pandangannya lebih banyak mengundang kritikan dan sanggahan berbanding anggukan.
UMNO dan BN tanpa cengkaman Mahathir lebih diterima dan keputusan pilihanraya 2004 adalah buktinya. (SH 09/04/2013)

0

0

votes
Article Rating
Kongsikan artikel ini


Apakah Nasib Katak-Katak Politik Dalam PRU 13 Ini?

 Sebagaimana yang dilaporkan oleh media-media, Najib selaku Pengerusi BN dijangka akan mengumumkan senarai calon BN dalam tempoh beberapa hari ini. Ia mungkin hujung minggu ini atau awal minggu depan. Berbanding PR, mereka sudah pun mengumumkan sebahagian besar nama-nama yang bakal bertanding sejak beberapa hari lalu.
Sementara para pemimpin UMNO berdebar menunggu sama ada nama mereka dipilih sebagai calon atau tidak, terdapat golongan lain yang turut berdebar sama. Mereka ini sama berharap agar dipilih sebagai calon mewakili BN.
Mereka ini ialah kalangan Ahli Parlimen dan Adun yang menang dalam pilihanraya lalu atas tiket Pas dan Pkr tetapi kemudiannya mengambil keputusan meninggalkan perjuangan yang menaikkan nama mereka, lalu menjadi wakil rakyat Bebas yang mesra kepada UMNO dan kepimpinan Najib. Antara yang popular ialah Ibrahim Ali, Zulkifli Nordin, Zaharin Hashim, Wee Choo Keong, Dr Hassan Ali, Gobalakrishnan dan beberapa nama lagi yang tidak begitu popular dan tenggelam sebaik saja beralih rakit.
Dua Adun dari Perak yang menyebabkan kerajaan Pakatan Rakyat tumbang iaitu Osman Jailu dan Jamaluddin Radzi juga termasuk dalam kelompok itu. Ahli Parlimen Pas dari Bachok, Nasharuddin Mat Isa yang sangat mesra dengan Najib juga tentunya berdebar menanti sama ada namanya masih ada di hati Perdana Menteri atau bakal dilupakan begitu sahaja.
Sejak Najib menjadi Perdana Menteri, kelompok pelompat politik atau juga mesra dengan panggilan katak oleh masyarakat, sering saja mewarnai dunia politik negara dengan pelbagai berita sensasi terutama yang berupa serangan kepada pembangkang dan pemimpin-pemimpin Pakatan Rakyat. Suratkhabar dan tv pula bagaikan tidak sah jika tidak menyiarkan berita mengenai mereka.
Dalam mempertahankan Najib, UMNO dan kerajaan pula, golongan yang beralih kiblat politik ini terlihat lebih lantang dan ke depan berbanding pemimpin UMNO sendiri. Di ketika ramai pemimpin UMNO hanya berdiam diri semasa Najib diserang dengan pelbagai serangan, kelompok inilah yang sering ke depan mempertahankan dan menjadi pembela kepada Perdana Menteri.
Menjelang hari penamaan calon 20 April ini dan hari pengundian pada 5 Mei depan, nasib dan timbul tenggelam mereka ini mulai menjadi percakapan ramai, bukan saja di kalangan ahli dan pemimpin UMNO tetapi juga di kalangan rakyat biasa. Ramai yang berminat untuk mengetahui untung nasib dan timbul tenggelam mereka ini setelah bertahun-tahun mereka menjadi pembela kepada Najib dan kerajaan. Ramai yang ingin tahu sama ada mereka ini terus boleh melompat selepas ini atau hanya duduk di gua-gua yang sunyi.
Sehingga ini, belum ada kata putus mengenai mereka meskipun Najib seperti memberi bayangan kemungkinan ada seorang dua daripada mereka ini yang bakal dipilih bertanding menggunakan tiket BN dalam pilihanraya akan datang. Menyedari kemungkinan ada pemimpin UMNO yang kecil hati dan kecewa dengan pemilihan mereka itu, Najib menyetakan, kalau mahu merajuk pun biarlah selama 24 jam saja, selepas itu turunlah bekerja bagi memastikan kemenangan BN.
Siapa di kalangan katak-katak politik ini yang akan terpilih menjadi calon BN, masih lagi samar-samar. Hanya Ibrahim Ali yang paling ke depan berharap beliau akan dipilih kali ini. Beliau telah mengadakan beberapa perjumpaan menggunakan NGO Perkasanya untuk menunjukkan keseriusan ke arah itu dan juga telah berjaya meyakinkan Mahathir untuk bercakap melobinya supaya beliau turut dipilih oleh Najib sebagai calon BN di Pasir Mas.
Ibrahim Ali dikhabarkan sudah mempersiapkan jenteranya dan akan meletakkan jawatan sebagai Presiden Perkasa dalam sehari dua ini bagi memberi fokus kepada usahanya bertanding itu.
Gobalakrishnan pula secara terbuka seakan-akan merayu agar beliau dipilih untuk bertanding mewakili BN pula di kerusi lamanya di Padang Serai, Kedah atas alasan sejak beralih kiblat, beliau telah mengadakan 300 program yang melibatkan lebih 10 ribu pengundi di kawasannya untuk menyokong dasar kepimpinan Najib.
Zulkifli Noordin dan pula tidak banyak bercakap mengenai masa depannya, tetapi ada laporan mengatakan beliau bakal diletakkan bertanding mewakili BN di Shah Alam, Selangor. Yang lain-lain hanya berdiam diri, mungkin Dr Hassan Ali pula sedang berdoa atau berusaha cara lain agar namanya turut dipilih oleh Najib sebagai calon dalam pilihanraya ini.
Nasharuddin Mat Isa juga disebut-sebut bakal dipilih sebagai calon berdasarkan keakraban hubungannya dengan Najib dan beliau juga sudah beberapa kali mengikuti rombongan Najib ke luar negara. Jika beliau dipilih bertanding mewakili BN, ia tentunya merupakan sejarah kerana Nasharuddin masih merupakan ahli Pas.
Perkara yang menjadi persoalan juga, sanggupkah ahli dan pemimpin UMNO di sesuatu kawasan itu menerima dengan rela hati golongan katak dan pelompat politik ini sebagai bakal Ahli Parlimen atau ADUN mereka?
Jika Ibrahim Ali bertanding di Pasir Mas misalnya, bolehkah ahli dan pemimpin UMNO menerimanya dan bekerja untuk memenangkannya sedangkan dalam pilihanraya lalu Ibrahim bertanding atas tiket Pas? Lebih dari itu beliau bukannya ahli UMNO.
Begitu juga jika Zulkifli Noordin dicalonkan di Shah Alam atau Dr Hassan Ali di Gombak misalnya, bagaimanakah pula penerimaan ahli dan pemimpin di kedua-dua kawasan itu? Bolehkah pemimpin UMNO di kedua kawasan itu hanya merajuk selama 24 jam sedangkan mereka telah bertungkus-lumus untuk UMNO sejak sekian lamanya dan sesetengahnya sudah mengidam untuk menjadi wakil rakyat sejak bertahun-tahun yang lalu?
Bolehkah juga ahli UMNO menerima dengan hati terbuka jika Nasharuddin Mat Isa yang masih merupakan ahli Pas dipilih sebagai calon BN di mana-mana kawasan nanti?
Meskipun sejak tiga empat tahun ini, ramai ahli UMNO yang menyokong dan bersama-sama dengan NGO yang diterajui oleh Ibrahim Ali, Dr Hassan Ali dan Zulkifli Noordin dalam beberapa isu mereka ditonjolkan, realitinya ia tidak bermakna mereka juga sanggup menerima pemimpin-pemimpin itu sebagai calon wakil rakyat mewakili UMNO dan BN.
Dalam isu pemilihan wakil rakyat Bebas sebagai calon BN, kemungkinan ada yang merajuk dan berkecil hati memang tidak boleh dielakkan. Yang penting juga ialah sama ada yang merajuk itu boleh dipujuk atau mereka berpendirian biarlah sama-sama berputih mata akhirnya.
Kenyataan Najib yang memberi bayangan kemungkinan ada wakil rakyat Bebas akan dipilih bertanding mewakili BN menunjukkan beliau memang berasa terhutang budi dengan pengorbanan mereka selama ini. Berapa orang yang bakal dipilih mungkin bergantung kepada kesesuaian kawasan dan kemampuan calon itu sendiri.
Secara realitinya, memilih mereka yang pernah melompat parti ini sebagai calon dan mengenepikan pemimpin UMNO sendiri ada baik dan buruknya. Daripada satu segi, memilih mereka membawa makna bahawa Najib seorang pemimpin yang budiman dan mengenang budi tetapi kesan buruknya juga banyak. Ia akan mendedahkan kepada sabotaj, kecil hati, merajuk, tutup bilik gerakan dan seterusnya mengecilkan ruang untuk mencapai kemenangan.
Jika Najib ada pilihan, pemimpin dan ahli UMNO juga tahu membuat pilihan. (SH 10/04/2013)

0

0

votes
Article Rating
Kongsikan artikel ini


Jangan Terkejut Jika Husam Mampu Buat Kejutan Di Putrajaya

 Sejak Husam Musa, Naib Presiden Pas yang juga Exco Kerajaan Kelantan diumumkan sebagai calon Pas bagi Parlimen Putrajaya, ramai yang berbelah bagi sama ada beliau mampu mencapai kemenangan di situ atau langkah itu hanya umpama “menempah maut” saja. Dua perkara yang menjadi persoalan iaitu pertama, kerana majoriti pengundi di kawasan itu merupakan kakitangan kerajaan dan keduanya, lawannya daripada UMNO pula bukanlah sebarangan orang iaitu Tengku Adnan Tengku Mansor yang merupakan tokoh berpengalaman dalam UMNO dan kini memegang jawatan Setiausaha Agung UMNO.
Tetapi daripada satu segi, pencalonan Husam bertanding di kawasan itu menunjukkan keberanian dan keyakinan tinggi Pas terhadap perjuangan Islam dan cita-cita menawan Putrajaya yang didukung bersama Pakatan Rakyat. Dengan meletakkan salah seorang tokoh besarnya bertanding di Parlimen Putrajaya, Pas dan Pakatan Rakyat sedang memahatkan keyakinan di jiwa rakyat Malaysia dan pengundi yang bakal membuat keputusan pada 5 Mei depan tentang keseriusan mereka untuk mentadbir negara ini.
Husam sendiri sedar lawannya bukanlah sebarangan orang. Baginya Ku Nan adalah seorang tokoh besar dan berpengalaman yang tidak boleh dipandang ringan.
Saya sendiri agak tertarik dengan keberanian Pas meletakkan Husam bertanding di Putrajaya. Tentu ada strategi tertentu yang sedang dipertaruhkan Pas. Jika untuk menang mudah, Husam boleh saja memilih mana-mana kawasan di negeri kelahirannya, Kelantan dan dengan ketokohan semuladinya, kemenangan sudah pasti dalam genggaman. Namun beliau memilih jalan sukar dalam karier politiknya kali ini.
Meskipun Husam dalam masa yang sama kekal juga bertanding di Dun Salor, Kelantan tetapi dengan bertanding di Putrajaya ini, beliau tentunya juga ingin mencipta kemenangan di kedua-dua kawasan itu. Lebih-lebih lagi jika menang di Putrajaya, moral dan wibawa Pas tentunya melambung mencecah awan.
Untuk mendapat kesahihan sendiri, saya telah menghabiskan dua hari ini meninjau-ninjau sekitar Putrajaya, pergi ke beberapa kementerian menemui beberapa rakan untuk berbual-bual mengenai politik dan kedatangan Husam bertanding di Putrajaya. Saya juga minum-minum di kantin dan singgah di beberapa restoran sekitar Putrajaya untuk melihat sendiri respon masyarakat dalam pilihanraya akan datang ini.
Secara umumnya, ramai kakitangan kerajaan menyambut baik dan mengalu-alukan kedatangan Husam bertanding di Putrajaya ini yang disifatkan oleh kakitangan kerajaan sebagai ahli politik yang baik, berperibadi mulia dan mempunyai masa depan yang cerah dalam politik negara.
Berbanding Ku Nan yang disifatkan mereka sebagai ahli politik masa lalu kerana sudah ditanggalkan jawatan menterinya beberapa tahun lalu, mereka lebih melihat Husam sebagai pemimpin masa depan yang boleh dipertaruhkan sandaran serta harapan. Jika peribadi calon dan perbezaan ini menjadi ukuran, ternyata Husam agak lebih disukai dan mempunyai kelebihan.
Meskipun pengundi Putrajaya kebanyakannya adalah kakitangan kerajaan tetapi satu perkara yang dipercayai turut menggugat BN kali ini ialah kerana mereka ini juga merupakan golongan yang celik komputer dan sentiasa terdedah kepada pelbagai sumber maklumat daripada media baru. Walaupun bekerja dengan kerajaan, mereka juga tahu mengenai isu Altantuya, isu Deepak, isu Bala, rasuah, pembaziran dan sebagainya.
Pengundi Putrajaya bukanlah golongan yang terikat dengan isu pembangunan, longkang tersumbat, perumahan dan seumpamanya saja. Jangkauan pemikiran dan kehendak mereka melebihi daripada itu. Ini nampaknya merupakan cabaran bagi BN dan PR. Mana-mana calon yang bijak memanipulasi keadaan ini dijangka akan memperolehi sokongan yang menggembirakan.
Terdapat juga pengundi yang mempersoalkan jika Ku Nan terus dicalonkan di situ untuk berlawan dengan Husam. Sementara ada yang mahukan BN meletakkan calon-calon muda yang berwibawa, terdapat juga kakitangan kerajaan yang merasakan sepatutnya kerusi Putrajaya ini ditandingi oleh kalangan menteri atau timbalan menteri yang masih berkhidmat, sesuai dengan kedudukan pengundinya yang juga majoritinya kakitangan kerajaan.
Hakikatnya, disebalik keyakinan Ku Nan bahawa tiga perempat pengundi Putrajaya akan tetap bersama BN meskipun Husam yang menjadi calon Pas, penolakan terhadap Ku Nan juga dilihat mula menampakkan bibit-bibitnya. Tidak mustahil bibit-bibit kecil ini akan membesar akhirnya andainya BN tetap juga meletakkan Ku Nan sebagai calonnya kerana bagi mereka kedudukan Ku Nan sebagai menteri pencen tidak memberi imej sebenar tentang wibawa Putrajaya itu sendiri.
Selain beberapa menteri dan timbalan menteri yang dirasakan layak bertanding di Putrajaya, beberapa nama pemimpin muda dalam UMNO turut disebut yang dirasakan amat bersesuaian bertanding di Putrajaya, antaranya Khairy Jamaluddin, Mukhriz Mahathir dan Ahmad Zaki Zahid yang juga Ketua Pemuda UMNO Putrajaya sekarang ini. Berbanding Ku Nan, mereka ini disifatkan sebagai pemimpin muda yang progresif dan berketrampilan yang perlu diketengahkan mewakili Putrajaya jika ingin menandingi dan berlawan dengan wibawa Husam sebagai pemimpin yang sedang meningkat naik dalam Pas.
Jika dilihat keputusan pilihanraya 2008, Ku Nan memperolehi 4038 undi manakala calon Pas ketika itu, Mohamad Noor Mohamad juga dari Pas mendapat 1304 undi daripada jumlah pengundi seramai 6608. Ini bermakna dalam pilihanraya lalu lagi, Pas sudah ada pengaruhnya yang tersendiri di Putrajaya ini.
Kali ini dengan pengundinya sudah meningkat kepada 15,798 orang dan Husam pula yang bertanding, tidak mustahil pengaruhnya lagi berbeza. Kunjungan kali pertama Husam ke kawasan perumahan Putrajaya dua hari lalu dan bersembahyang Jumaat di Masjid Putra yang dilaporkan mendapat sambutan hangat dan dialu-alukan penduduk sebagaimana yang disiarkan media, memberi gambaran bahawa persaingan pasti sengit menjelang 5 Mei ini dan tidak mustahil berlakunya kejutan.
Sebagaimana rakyat sudah terdedah dengan pelbagai maklumat, kakitangan kerajaan juga tidak terkecuali daripadanya. Mereka juga sudah arif membezakan antara sokongan kerana kerajaan dengan sokongan kepada parti politik. Kehadiran Husam bukan saja tidak mustahil menghadirkan kejutan tetapi pastinya juga membuatkan UMNO dan BN tidak seselesa dulu mempertakankan kerusi Putrajaya ini. (SH 13/04/2013).

0

0

votes
Article Rating
Kongsikan artikel ini


Setpol Najib Diarah Bertanding Dengan Misi Mesti Menang

 Di ketika kebanyakan pemimpin UMNO lainnya belum mengetahui untung nasib mereka sama ada menjadi calon atau tidak dalam pilihanraya ini, seorang Setiausaha Politik Najib telah pun mendapat arahan awal daripada Najib sendiri untuk bertanding dalam pilihanraya 5 Mei ini dengan “misi mesti menang” di kawasan yang ditandinginya itu.
Setpol yang dimaksudkan ialah Sahlan Ismail yang sudah pun memulakan gerak kerjanya sejak beberapa minggu lalu di Parlimen Pokok Sena, Kedah. Misinya diletakkan bertanding di situ ialah mesti menumpaskan Ahli Parlimen sedia, Mahfuz Omar yang merupakan Naib Presiden Pas.
Dua hari lalu Anwar mendedahkan bahawa beliau mendapat maklumat yang menyebut Najib mahukan tiga pemimpin muda Pakatan Rakyat yang bertanding di sekitar Lembah Kelang dalam pilihanraya kali ini mesti dikalahkan oleh BN. Mereka ialah Nurul Izzah di Lembah Pantai, Rafizi Ramli di Pandan dan Tony Pua di Petaling Jaya Utara.
Arahan Najib supaya mereka ini dikalahkan adalah dipercayai kerana keagresifan mereka mendedahkan pelbagai perkara mengenai salah saku dan kecurangan pemimpin UMNO dan kerajaan dalam pelbagai skandal peribadi dan kewangan sejak beberapa tahun kebelakangan ini.
Rupa-rupanya arahan tersebut tidak sekadar terhadap tiga pemimpin itu saja, malah juga melibatkan Mahfuz Omar yang turut agresif mendedahkan pelbagai maklumat susulan beberapa skandal yang berlaku sama ada melibatkan Najib atau pemimpin UMNO lainnya.
Melihat kekerapan serta keagresifan Mahfuz menyerang Najib dan BN, tidaklah mustahil beliau menjadi antara pemimpin Pakatan Rakyat yang tidak disenangi Najib dan kerana itu beliau mesti dikalahkan supaya suaranya lagi kedengaran di Parlimen. Bersesuaian pula dengan ketiadaan calon yang sesuai daripada UMNO Pokok Sena yang diketuai oleh Ahmad Lebai Sudin yang dirasakan layak menentang Mahfuz, maka Sahlan telah dijadikan sandaran ke arah matlamat itu.
Beberapa pemimpin UMNO Pokok Sena mengesahkan perkara itu dan Sahlan diletakkan bertanding adalah dengan misi yang besar bagi kepentingan politik Najib. Nampaknya dalam pilihanraya akan datang ini, Najib bukan saja mahu memastikan kemenangan kepada BN supaya terus berkuasa tetapi juga sedang memburu beberapa pemimpin Pakatan Rakyat yang selama ini didapati begitu lantang mengkritiknya dengan misi mereka itu mesti ditumbangkan.
Bagi ahli UMNO Pokok Sena, mereka sudah lama mengetahui tentang kemungkinan Sahlan akan bertanding di kawasan Parlimen itu tetapi kekerapan beliau turun sejak kebelakangan ini bersama jentera-jenteranya dari Kuala Lumpur seperti mengesahkan lagi perkara itu.
Sejak beberapa minggu ini, seorang ahli perniagaan yang rapat dengan Sahlan iaitu Datuk Ghazali Saiboo telah pun mula berkampung di Pokok Sena untuk tujuan menemui beberapa pihak yang dirasakan boleh membantu Sahlan dalam pilihanraya nanti. Selain itu, Ghazali juga dikatakan sedang agresif membeli maklumat daripada pelbagai sumber di Pokok Sena tentang kekuatan dan kelemahan UMNO dan BN di setiap cawangan dan kampung bagi memudahkan gerak kerja seterusnya.
Ghazali juga turut sedang mencari kelemahan dan kekurangan Mahfuz serta kemungkinan ada janji-janji beliau yang tidak ditunaikan bagi memudahkan UMNO dan BN menyerang kredibiliti Naib Presiden Pas itu.
Najib dipercayai amat menaruh keyakinan tinggi bahawa Sahlan mampu memberi cabaran kepada Mahfuz berikutan kedudukannya sebagai Setiausaha Politik Perdana Menteri yang memungkinkan beliau lebih diterima rakyat, selain adanya bantuan kewangan yang banyak daripada beberapa ahli perniagaan daripada Kuala Lumpur.
Walaupun sehingga ini hanya Ghazali Saiboo dan beberapa orang saja dari Kuala Lumpur yang dilihat sudah berkampung dan berlegar-legar di sekitar Pokok Sena sejak beberapa minggu lalu tetapi ahli UMNO di situ percaya menjelang hari penamaan calon dan pengundian nanti, pastinya lebih ramai lagi ahli perniagaan dan jentera dari Kuala Lunpur yang akan datang membantu Sahlan untuk mencapai “misi mesti menang” yang diarahkan oleh Najib itu. (SH 12/04/2013)

0

0

votes
Article Rating
Kongsikan artikel ini


FD Iskandar ‘Glomac’ Gagalkan Hasrat Najib Tawan Selangor?

 Disebalik keghairahan Najib mahu menawan kembali Selangor daripada PR dalam pilihanraya akan datang ini, isu siapa bakal menjadi MB masih menjadi persoalan dan percakapan ramai. Disinari gemerlapan sebagai negeri yang termaju dalam Malaysia, UMNO Selangor juga diselubungi ketandusan pemimpin-pemimpin muda yang berbakat, berwibawa dan bersih imejnya sehingga UMNO kelihatan sukar memilih calonnya yang mutlak untuk jawatan itu.
Walaupun masih ada Noh Omar selaku menteri pusat dan Timbalan Pengerusi UMNO Selangor, Zin Mohamed selaku Penyelaras BN Selangor dan Satim Diman sebagai Ketua Pembangkang di DUN Selangor, tetapi mereka ini pula tidak pernah sunyi daripada pelbagai isu dan masalah yang boleh menghakis keyakinan rakyat terhadap kepimpinan dan wibawa UMNO itu sendiri untuk menerajui negeri itu.
Sebaik Najib mengambil alih kepimpinan UMNO, beliau sendiri menyedari hakikat itu. Sebab itu beliau sendiri mengambil tanggungjawab menerajui UMNO Selangor dan mengenepikan pemimpin dari negeri Selangor. Kini beliau juga menjadi pengarah pilihanrayanya. Meskipun Najib juga sarat dengan pelbagai isu dan masalah, harapannya ialah kedudukannya sebagai Perdana Menteri mampu membawa angin baru kepada UMNO dan BN Selangor.
Sebagai negeri yang terkaya, Selangor adalah umpama gadis pingitan yang sentiasa menjadi rebutan. Masih mengekalkan kuasa di Putrajaya tapi tidak memiliki Selangor, tidak memberi banyak makna kepada UMNO dan BN. Sebab itu, Najib, selan mahu mengekalkan Putrajaya, matlamatnya juga ialah mengembalikan Selangor ke tangan UMNO.
Sementara Khalid tampak gemilang dengan pelbagai cerita kejayaan masa silamnya semasa mengetuai PNB dan kemampuan meningkatkan rizab tunai Selangor melebihi RM2 billion, UMNO pula selepas 2008 digerhanai dengan kes bekas MB Selangor yang didakwa atas tuduhan rasuah. Semua ini menjadikan UMNO tambah kelihatan suram di mata rakyat.
Menjelang pilihanraya ini dan di mana keghairahan Najib mahu menawan Selangor masih membara, isu siapa bakal MB Selangor jika UMNO kembali berkuasa terus menjadi persoalan. Ada beberapa nama yang timbul tenggelam dan disebut-sebut sebagai bakal MB Selangor, tetapi siapa saja yang disebut, nampak macam ada saja masalahnya.
Selain Noh Omar dan Zin Mohamed yang paling kerap disebut sebagai pilihan Najib, beberapa nama lain seperti Ezam Mohamed Nor, Rozali Ismail, tauke air Syabas dan FD Iskandar, Bendahari UMNO Selangor dan lebih dikenali melalui syarikat pemaju hartanah, Glomac Berhad juga disebut sama.
Bagaimanapun nama Ezam dan Rozali sudah lama tidak disebut dan kini sudah pun tercicir dari persaingan. Beberapa hari menjelang hari penamaan calon ini, nama Noh dan Zin juga dikatakan sudah hampir pasti tercicir dari persaingan menduduki kerusi MB Selangor itu. Kedua-dua mereka difahamkan akan kekal bertanding di Parlimen Tanjung Karang dan Sepang, dan akan diberikan jawatan menteri jika BN mampu kekal berkuasa di Putrajaya. Ezam akan terus menyambung peranan senatornya manakala Rozali tidak akan bertanding di mana-mana kerusi DUN mahupun Parlimen.
Najib kini dikatakan mempunyai pilihan yang hampir muktamad sebagai calon pilihannya sebagai MB Selangor jika UMNO kembali berkuasa. FD Iskandar yang merupakan Bendahari UMNO Selangor sejak empat tahun lalu, adalah satu-satunya calon dalam perkiraan Najib sekarang ini.
Selain masih muda, berketrampilan dan kaya-raya melalui Glomac yang diasaskan oleh ayahnya FD Mansor, beliau kini sudah hampir pasti akan bertanding di salah satu DUN Selangor dan akan diangkat menjadi MB jika majoriti kerusi kemenangan memihak kepada BN.
Mekipun Najib kelihatan bekerja kuat dan bersungguh-sungguh mahu menawan Selangor, pemilihan FD Iskandar ini tidak juga mengundang sokongan yang bulat daripada pemimpin dan ahli UMNO sendiri. Ini kerana ramai pemimpin dan ahli UMNO sendiri nampak keberatan untuk menyokong tokoh korporat dan pemaju hartanah terkenal itu sebagai calon MB Selangor akan datang kerana kedudukannya yang lebih dikenali sebagai ahli perniagaan berbanding ahli politik.
Ramai yang berpendapat, dalam keadaan sekarang Najib seharusnya memilih orang politik berbanding tokoh korporat untuk menerajui Selangor, tambahan pula Glomac banyak terlibat dalam pembangunan hartanah di Selangor juga. Sudah tentu kata mereka, jika beliau menjadi MB Selangor, keutamaannya adalah Glomac dan bukannya membantu ahli dan pemimpin UMNO peringkat bawahan.
Ada juga yang berpendapat, meskipun imej UMNO tercalar dengan dakwaan rasuah Khir Toyo dan ramai pula yang keberatan untuk menyokong BN jika Noh Omar atau Zin Mohamed yang ditonjolkan sebagai bakal MB atas beberapa masalah tertentu, namun sebenarnya UMNO Selangor juga tidaklah ketandusan sama-sekali pemimpin yang sesuai untuk menerajui negeri itu. Sekadar menyebut beberapa nama, mereka menyebut nama Nawawi, Shukor Idrus, Subahan Kamal dan Johan Abd Aziz adalah antara beberapa tokoh pelapis yang boleh diketengahkan jika Najib mahu memilih orang politik untuk menerajui Selangor.
Selain kalangan ADUN yang ada sekarang, di kalangan pemimpin UMNO peringkat bahagian juga dikatakan masih ramai yang berwibawa untuk ditonjolkan berbanding risiko memilih FD Iskandar bagi jawatan itu.
Selain kedudukannya sebagai ahli perniagaan dan kemungkinan lebih mengutamakan syarikatnya sendiri, FD Iskandar juga dilihat tidak mempunyai kemesraan dengan ahli-ahli UMNO peringkat bawahan. Beliau dikatakan agak memilih dalam berkawan dan lebih suka ke mana-mana sendirian. Mereka bimbang jika sudah menjadi MB nanti, kemesraan dan kesanggupan beliau merendah diri dengan rakyat dan ahli UMNO akan lebih terhalang lagi.
Baik di kalangan pemimpin dan ahli UMNO, soses-sosek tidak bersetuju dengan pemilihan FD Iskandar ini sudah semakin banyak kedengaran kebelakangan ini dan mereka mahu agar Najib mempertimbangkan semula keputusannya itu. Difahamkan juga, sudah ada pemimpin tertentu yang memberitahu perkara itu kepada Noh dan Zin untuk disampaikan kepada Najib dan risiko kalah juga lebih berkemungkinan berulang lagi.
Sama ada Najib mahu mengubah atau kekal dengan pendiriannya, hakikatnya sosek-sosek ini jika tidak ditangani dan diselesaikan dengan sebaiknya, ia tentunya boleh menjadi protes senyap yang akhirnya menggagalkan hasrat mahu menawan negeri itu. (SH 14/04/2013)

0

0

votes
Article Rating
Kongsikan artikel ini


Impian Najib Tawan Selangor Berkecai!!

 Sementara UMNO begitu galak menyerang Pas berkaitan isu video seks yang didakwa melibatkan Mustafa Ali, parti itu mendapat rahmat besar disebaliknya dengan penyertaan bekas MB Selangor, Muhammad Mohd Taib ke dalam Pas semalam. Beliau yang lebih dikenali dengan Mat Taib atau Mike Tyson dilaporkan sudah pun menyerahkan borang keahliannya untuk menyertai Pas kepada Dr Haron Din dan suatu pengumuman rasmi dijangka akan dibuat dalam sehari dua ini.
Mat Taib sudah mendiamkan diri sejak 2009 apabila digugurkan sebagai Menteri Kemajuan Luar Bandar dan Ketua Penerangan UMNO. Kemudiannya beliau juga melepaskan jawatan Ketua UMNO Bahagian Kelana Jaya yang disandangnya dan menyerahkan kepada Yahya Bujang untuk memangku jawatan itu.
Sejak itu beliau mengepikan sepenuhnya aktiviti yang melibatkan politik dan banyak menghabiskan masanya dengan program-program keagamaan. Beliau bukan saja banyak menghadiri pelbagai program bercorak agama dan mengadakan pelbagai majlis di kediamannya, malah jika berbual pun topiknya banyak menjurus ke arah keagamaan.
Dengan kecenderungan terhadap agama itu, penyertaan beliau ke dalam Pas tidaklah begitu memeranjatkan meskipun UMNO tentunya agak terpukul dengan tindakan bekas MB Selangor dan Naib Presiden UMNO itu menyertai Pas di saat-saat hampirnya berlangsung pilihanraya yang paling mencabar ini.
Lebih-lebih lagi dalam pilihanraya kali ini, selain mahu mengekalkan Putrajaya, matlamat Najib juga ialah mahu menawan kembali Selangor yang jatuh ke tangan Pakatan Rakyat dalam pilihanraya 2008 lalu.
Walaupun Mat Taib berdepan dengan isu kredibiliti berikutan peristiwa lama yang melibatkan dirinya dan dianggap sudah “expired” dalam UMNO, penyertaan beliau ke dalam Pas tidak harus dipandang ringan. Kemasukannya membawa imej dan persepsi yang tidak baik mengenai UMNO dan melonjakkan moral Pas serta Pakatan Rakyat, khususnya di Selangor.
Ia tidak jauh bezanya dengan keputusan beberapa pegawai tinggi kerajaan, pegawai polis dan tentera yang memilih Pas dan Pkr sebaik saja bersara daripada kerajaan sebelum ini. Sebagaimana penyertaan mereka itu meningkatkan moral dan imej Pakatan Rakyat, kemasukan Mat Taib juga sebenarnya memberi impak yang serupa.
Sepanjang menjadi MB Selangor selama 11 tahun, Mat Taib dikenali sebagai pemimpin yang baik budi pekertinya dan suka menolong orang. Ramai pemimpin UMNO dan ahli perniagaan yang meriah dengan rezeki yang dilorongkan Tuhan melalui sikapnya baik hati itu. Rakyat Selangor pula banyak yang mendapat tanah untuk kediaman dan memulakan kehidupan baru. Perkampungan dan penempatan baru yang melibatkan orang Melayu banyak diwujudkan semasa kepimpinannya.
Dengan jasanya yang sedemikian itu, tentunya beliau masih dikenang oleh ramai orang di Selangor ini. Oleh itu, penyertaannya ke dalam UMNO tidak dapat dinafikan akan memberi signifikan kepada usaha Pakatan Rakyat mengekalkan pentadbiran negeri itu ditangannya.
Impian Najib dan UMNO Selangor pasti akan bertambah sukar dengan penyertaan beliau ke dalam Pas ini. Lebih-lebih lagi jika selepas hari penamaan calon nanti Mat, Taib juga turut berkempen dan meminta pengundi mengekalkan negeri itu di tangan Pakatan Rakyat yang baru menaungi perjuangan barunya.
Dengan menyertai Pas di saat berlangsungnya hari penamaan calon dan Pakatan Rakyat pula sudah siap dengan senarai calon-calonnya, Mat Taib seperti memberi isyarat bahawa beliau tidak sekali-kali berminat untuk bertanding semula. Hasratnya ialah untuk membantu perjuangan Pas dan Pakatan Rakyat, khususnya di Selangor.
Walaupun Najib sentiasa ghairah mahu menawan Selangor, tetapi keputusan beliau yang dijangka meletakkan FD Iskandar sebagai calon MB Selangor jika BN kembali berkuasa, turut mengundang masalah dalam UMNO sendiri. Kem Noh Omar dan Zin Mohamed yang kini merupakan orang kanan dan orang kiri Najib di Selangor, ternyata kurang berpuas hati dengan pemilihan FD Iskandar itu.
Pemimpin dan ahli UMNO peringkat bahagian dan cawangan juga menunjukkan rasa kurang senang dengan pemilihan FD Iskandar berikutan beliau dilihat pemimpin yang kurang mesra dengan orang bawahan dan kedudukannya sebagai ahli perniagaan serta pemaju hartanah membimbangkan mereka kemungkinan fokusnya nanti lebih kepada membantu syarikatnya sendiri, Glomac Berhad berbanding membantu rakyat Selangor sendiri.
Menang tidak dinafikan, impian Najib menawan Selangor bukanlah mudah. Selain Pakatan Rakyat juga bekerja keras dan berjaya menampilkan imej yang lebih baik berbanding kepimpinan UMNO sebelumnya walaupun cuba dibangkitkan pelbagai isu untuk merangsang emosi rakyat, wujudnya penolakan dalaman UMNO sendiri berikutan calon MB pilihan Najib kurang dipersetujui dan kini dengan bantuan Mat Taib pula yang menyertai Pas, impian Najib hakikatnya makin bertambah sukar.
Malah ada beberapa pemimpin UMNO Selangor sendiri tanpa berselindung menyatakan, impian Najib itu sebenarnya sudah pun berkecai dan musnah sekarang ini. (SH 15/04/2013)

0

0

votes
Article Rating
Kongsikan artikel ini


MCA Sengaja Mahu BN Kalah?

 Petang semalam, tiga parti komponen BN iaitu MCA, Gerakan dan PPP sudah pun mengumumkan senarai calon dan kawasan yang ditandingi oleh parti itu dalam pilihanraya 5 Mei ini sebaik menerima watikah calon daripada Najib selaku Pengerusi BN. Dalam tempoh beberapa jam lagi, UMNO pula dijangka mengumumkan senarai calonnya yang akan dibuat oleh Pengerusi UMNO Negeri-Negeri. MIC juga dijangka berbuat demikian dalam tempoh yang sama.
Berbanding MCA, tidak banyak harapan disandarkan kepada Gerakan dan PPP yang masing-masing diperuntukkan 11 dan satu kerusi Parlimen memandangkan mereka tidak memenangi walau satu kerusi pun dalam pilihanraya 2008 lalu.
Berikutan sentimen pengundi bukan Melayu yang makin ketara menolak BN dan keghairahan terhadap perubahan, Gerakan juga dijangka tidak mampu menyumbang apa-apa kerusi kepada BN kali ini, tambahan pula kebanyakan kerusi yang ditandinginya adalah di Pulau Pinang dan kawasan bandar yang memang diketahui merupakan kawasan hitam bagi BN.
Begitu juga dengan PPP yang kali ini bertanding di Kepong, kerusi tradisi DAP, juga bakal menuai angin dalam pilihanraya kali ini.
Lebih menarik, kedua-dua pemimpin utama Gerakan dan PPP iaitu Koh Tsu Koon dan M Kayeas juga memutuskan untuk tidak bertanding kali ini, yang sekaligus menggambarkan ketidakyakinan mereka terhadap kemenangan serta menjadikan moral parti itu di mata pengundi menjadi lebih merudum.
Hanya MCA yang nampaknya menjadi sandaran BN dan Najib kali ini. Tetapi Chua Soi Lek pula penuh dengan agenda politik MCAnya di sebalik keinginan untuk memenangi sebanyak mungkin kerusi bagi memastikan BN kekal menggenggam kuasa. Selain Chua sendiri memutuskan untuk tidak bertanding, dua Naib Presidennya iaitu Ng Yen Yen dan Gan Ping Sieu turut tidak disenaraikan. Turut memerajatkan ialah ialah MCA juga menggugurkan bekas presidennya, Ong Tee Keat yang dianggap calon paling winnable di Pandan untuk berhadapan dengan Rafizi Ramli dari PKR.
Dengan Koh Tsu Koon, Chua Soi Lek, Kayeas dan disertai dengan Presiden SUPP, Peter Chin yang mengambil keputusan tidak bertanding dalam pilihanraya ke 13 ini, menjadikan empat pemimpin parti komponen BN telah melontarkan gambaran kepada pengundi dan masyarakat umum mengenai ketidakyakinan mereka terhadap kemenangan dan masa depan BN sendiri dan ini sesuatu yang tidak pernah berlaku sebelum ini.
MCA kali ini bertanding 37 kerusi Parlimen dan 90 kerusi DUN. Dalam pilihanraya 2008 lalu, mereka bertanding 40 kerusi Parlimen dan menang 15 daripadanya.
Melihat senarai calon dan percaturan MCA kali ini, harapan Najib untuk melihat parti itu menyumbang banyak kerusi juga tampak suram. Walaupun ramai juga calon muda diketengahkan, calon “resycle” turut diketengahkan seperti Yap Pian Hon di Serdang manakala Seah Koh Fah di PJ Selatan pula diramal sangat tipis untuk menang kerana beliau juga pernah kalah dalam pilihanraya yang lalu.
Tindakan menggugurkan Ong Tee Keat di Pandan pula menampakkan Rafizi sudah berada diambang memenangi kerusi itu kerana pendapat banyak pihak menyatakan hanya bekas Presiden itu saja yang dianggap paling winnable dan sesuai berhadapan dengan Rafizi yang kini sedang melonjak namanya. Di Pandan, Ong bukan saja diterima baik oleh pengundi Cina tetapi juga sebahagian besar pengundi Melayu.
Meskipun Ong merupakan musuh politik Chua tetapi Chua sepatutnya lebih mengutamakan kemenangan untuk MCA berbanding melunaskan agenda peribadi terhadap musuh politiknya itu.
Dalam pilihanraya kali ini, MCA yang dipimpin oleh Chua juga bersikap sangat budiman dengan bersedia menyerahkan tiga kerusinya tanpa pertukaran kerusi lain dengan UMNO iaitu Gelang Patah, Kuantan dan Wangsa Maju. Ini menjadikan kerusi MCA kali ini berkurangan tiga kerusi berbanding 40 kerusi yang ditandinginya pada 2008.
Dalam posting beberapa minggu lalu, saya telah menulis mengenai agenda MCA ini di mana Chua cuba menjadikan kerusi Wangsa Maju, Gelang Patah dan Kuantan sebagai umpan kepada Najib agar senarai calon yang dikemukakannya diterima tanpa bantahan oleh Najib. MCA ternyata cuba menjadikan pilihanraya ini sebagai medan untuk melaksanakan agenda politiknya serta mengenepikan musuhnya dan ia kini terbukti benar-benar berlaku.
Dengan kehilangan tiga kerusi iaitu Gelang Patah walaupun MCA menang lebih 8 ribu undi dalam pilihanraya lalu serta Kuantan dan Wangsa Maju, Chua kini berjaya memaksa Najib menerima senarai calonnya tanpa bantahan. Yang lebih penting, hasratnya mahu mengenepikan terus Ong Tee Keat juga berjaya.
Walaupun Chua berjaya menjadikan dirinya makin kuat dalam MCA tetapi kesediaannya menyerahkan tiga kerusi secara percuma itu turut mengundang rasa tidak tidak puas pengundi Cina terhadap MCA. MCA akan dilihat tidak menjaga sepenuhnya kepentingan masyarakat Cina dan mudah tunduk kepada UMNO. Sepatutnya MCA melakukan pertukaran kerusi suka sama suka dan bukan memberi percuma jika ingin lebih memenangi hati kaumnya.
Senario ini memungkinkan lebih kuat penolakan daripada pengundi Cina terhadap parti itu. Di Wangsa Maju sendiri, MCA bahagian itu tetap konsisten menolak calon UMNO. Di Kuantan dan Gelang Patah juga, dipercayai sentimen yang sama sedang meledak. Dan jika ia merebak ke banyak kawasan lain, harapan MCA untuk memenangi lebih daripada 15 kerusi sebagaimana yang dimenanginya dalam pilihanraya 2008 lalu nampaknya sangat tipis.
Kegagalan MCA mememangi banyak kerusi kali ini sebahagian besarnya adalah disebabkan tindak-tanduk Chua selaku Presiden MCA yang lebih memikirkan dirinya berbanding BN. Kepentingannya dalam MCA sangat besar dan ia lebih besar daripada memastikan kemenangan BN itu sendiri.
Jika Gerakan dan PPP dilihat tidak mampu diharapkan apa-apa manakala MCA pula dengan tindak-tanduk Chua Soi Lek yang lebih mementingkan agenda peribadinya dan akhirnya menjadikan parti itu lebih ditolak oleh pengundi Cina sendiri dan gagal menyumbang banyak kerusi, apa lagi sandaran Najib dalam mempertahankan kuasanya?
Belum pun keluar senarai calon daripada UMNO yang mungkin menyaksikan banyak unsur sabotaj, tidak puas hati dan tutup bilik gerakan, gelagat Chua Soi Lek dan MCA dalam penentuan senarai calon dan pengagihan kerusi juga memperlihatkan beliau tidak membantu ke arah kemenangan BN.(SH 16/04/2013)

0

0

votes
Article Rating
Kongsikan artikel ini


Di Mata Najib, Zulkifli Nordin Lebih Bernilai Daripada Ibrahim Ali, Adik Ku Nan Bakal MB Selangor?

 Berbanding pengguguran beberapa nama besar sebagai calon BN seperti Rais Yatim, Nor Mohamed Yakcop, Ng Yen Yen dan nama-nama lainnya serta kesediaan Ghani bertanding di Gelang Patah untuk berhadapan dengan Lim Kit Siang dalam pilihanraya kali ini, tentunya berita yang paling mengejutkan sebaik nama-nama calon diumumkan ialah ketiadaan nama Ibrahim Ali sebagai calon BN di Pasir Mas.
Ibrahim yang bertanding atas tiket Pas dalam pilihanraya 1008 lalu tetapi kemudian melompat mendakap BN dan Najib sebaik bergelar YB sudah diketahui umum amat mengharapkan agar namanya disenaraikan sebagai calon BN di Pasir Mas. Beliau sudah bersedia ke arah itu sejak beberapa tahun lalu, dan baru-baru ini turut menggunakan khidmat Mahathir untuk melobi namanya kepada Najib. Malah Mahathir juga mengatakan akan turun berkempen membantunya jika beliau dipilih oleh Najib.
Melihat kepada beberapa tindakan Ibrahim Ali dan Perkasa yang diterajuinya dalam mempertahankan Najib dan menyerang Anwar serta Pas sejak 2009 lalu, sukar untuk mempercayai Ibrahim Ali akan diketepikan begitu saja. Dalam hal ini Najib akan dilihat sebagai pemimpin yang tidak mengenang budi dan berhati mulia kepada Ibrahim Ali.
Lebih memilukan hati Ibrahim Ali ialah tentunya kerana Najib memilih pula Zulkifli Nordin, yang lebih kemudian melompat daripadanya untuk memeluk Najib, bertanding mewakili BN di Shah Alam. Dalam Perkasa pula, Zulkifli hanyalah Naib Presiden manakala Ibrahim adalah Presidennya.
Ternampak bukan sahaja Zulkifli lebih bernilai dan dihargai disisi Najib berbanding Ibrahim Ali, bahkan senario ini juga memperlihatkan bahawa Najib tidak memerlukkan lagi khidmat Ibrahim Ali lagi selepas ini. Jika alasan Najib tidak memilih Ibrahim kerana ingin menjauhi Perkasa dan mahu mendapatkan undi bukan Melayu, Zulkifli juga dari Perkasa, bahkan baru-baru ini disebarkan videonya yang menghina agama Hindu.
Dengan namanya diketepikan ini, Ibrahim Ali tidak ada pilihan selain bertanding atas tiket Bebas saja dan harapannya untuk terus membawa suaranya ke Parlimen kelihatan amat sukar kerana di Kelantan pertarungan sengit hanya berlaku antara PAS dan UMNO sahaja. Dan Mahathir yang dulunya berjanji berkempen untuknya juga mustahil akan menjenguknya.
Dan berbanding pemimpin lain yang digugurkan dan tidak disenaraikan namanya, Ibrahim juga mungkin menjadi manusia paling sedih di Malaysia ketika ini. Beliau umpama jejaka malang yang cintanya tidak berbalas setelah mencurahkan segunung intan dan sepenuh jiwa raga kepada sang kekasih hatinya.
Tetapi sebagaimana beliau pernah berkata, membujur lalu melintang patah, inilah masanya untuk beliau membuktikan kata-katanya itu.
Pengumuman nama-nama calon di negeri-negeri lain pula tidak banyak yang mengejutkan dan sebahagiannya sudah boleh dijangkakan, kecuali di Selangor yang menjadi sandaran Najib untuk ditawannya semula. Selain Noh Omar dan Zin Mohamed terus kekal bertanding di peringkat Parlimen, ketidaan nama FD Iskandar bertanding di mana-mana kerusi DUN agak mengejutkan juga.
Ini kerana melihat senarai mereka yang bertanding kerusi DUN di Selangor, terlihat tiada tokoh yang menonjol untuk dilantik sebagai MB Selangor jika BN menguasai negeri itu. Persaingan tampaknya masih terbuka antara Nawawi M Zain, Subahan Kamal dan Johan Abdul Aziz.
Tetapi jika melihat daripada calon-calon baru yang diketengahkan pula, nama Tengku Rethwan Tengku Mansor yang paling menonjol. Selain kedudukannya sebagai adik kepada Setiausaha Agung UMNO, Tengku Adnan, namanya juga melonjak semalam apabila sekumpulan ahli UMNO Kelana Jaya mengadakan demonstrasi di PWTC membantah agar namanya digugurkan sebagai calon BN di DUN Seri Setia.
Bagaimanapun bantahan itu nampaknya diketepikan begitu saja oleh Najib dan BN. Sudahlah Ketua UMNO Kelana Jaya, Mat Taib sudah menyertai Pas dan kini pemimpin UMNO Bahagian itu seperti Yahya Bujang dan Halim Samad yang lebih dikehendaki oleh UMNO bahagian sebagai calon pula diketepikan begitu saja. Luka di hati ahli UMNO Kelana Jaya ketika ini berganda jadinya.
Kesungguhan Najib dan BN Selangor mengetengahkan Tengku Rethwan sebagai calonnya sehingga sanggup mengenepikan suara akar umbi, dalam masa yang sama membayangkan betapa besarnya pengaruh Ku Nan terhadap Najib. Suaranya umpama wahyu.
Dan berdasarkan kedudukan calon-calon MB Selangor yang masih terbuka, tidak mustahil Tengku Rethwan adalah nama yang ada dalam perkiraan Najib untuk ditonjolkan ke jawatan tertinggi di Selangor itu sekiranya BN kembali berkuasa. (SH 16/04/2013)

0

0

votes
Article Rating
Kongsikan artikel ini


Najib Dan Transformasi Rojak

 Senarai calon-calon BN yang diputuskan Najib dan diumumkan sepenuhnya di semua negeri semalam, secara umumnya adalah bersandarkan formula transformasi dan “winnable” sebagaimana yang sering diucapkannya sejak empat tahun lalu. Malah perkataan transformsi dan “winnable” juga menjadi perkataan jarang terlepas dari bibirnya sejak empat tahun lalu untuk menunjukkan beliau juga seorang yang mahukan pembaharuan serta pragmatik sebagaimana yang dikehendaki oleh rakyat.
Dengan barisan calon yang disusunnya itu, Najib seolah-olah memberi bayangan bahawa inilah pasukan yang akan bersama-sama dengannya melaksanakan pelbagai transformasi dalam negara jika BN terus diberi kepercayaan mentadbir negara ini untuk tempoh lima tahun seterusnya.
Malangnya, sebaik saja nama-nama calon diumumkan, harapan untuk melihat mereka yang terpilih itu memberi imej dan persepsi yang baik sebagaiimana yang sering dilaung-laungkannya tampak berkecai. Bayangan transformasi kelihatan jauh dari kenyataan. Ini kerana yang terpilih itu ada yang terpalit dengan skandal, dilumuri isu moral, calon kitar semula dan tidak mendapat restu UMNO bahagian. Ada juga yang bukan “winnable” tetapi lebih kepada “win cable” iaitu yang mempunyai hubungan tertentu dengan orang diatas yang dipilih sebagai calon.
Diatas semua itu, transformasi politik yang ingin dibawa Najib menjadi caca-marba dan bercelaru. Orang utara kata, transformasi rojak jadinya.
Sementara Najib berkata calon-calon baru kali ini meliputi 33 peratus di peringkat Parlimen dan 54 peratus di peringkat DUN, hakikat yang paling menonjol ialah di kalangan menteri kabinet hanya tiga orang saja yang digugurkan iaitu Rais Yatim, Nor Yakcop dan Ng Yen Yen. Ini tentunya memberi gambaran jika BN terus berkuasa, menteri-menteri yang ada akan terus kekal sedangkan mereka inilah yang menjadi fokus perubahan yang diinginkan oleh rakyat.
Kegagalan ini akan memberi impak tidak baik dan melebarkan lagi ketidakyakinan rakyat terhadap Najib dan BN. Rakyat akan melihat tiada perubahan yang nyata kerana perubahan calon Ahli Parlimen seharusnya seiring dengan pengguguran lebih ramai menteri kabinet daripada terus bertanding.
Yang lebih menyedihkan juga, walaupun keputusan menggugurkan tiga menteri itu harus dipuji terutamanya Rais Yatim yang sudah lama menjadi dinosaur dalam era politik hujah dan fakta ketika ini, di masa yang sama Najib juga mengekalkan beberapa pemimpin usang dan memberi nyawa semula kepada mereka yang sudah dianggap mati untuk dikitar semula sebagai calon pilihanraya.
Pemilihan semula calon tua seperti Yap Pian Hon di Serdang, Othman Abdul di Pendang, Mansor Salleh di Tumpat dan menaikkan taraf Shahidan Kassim daripada bertanding di DUN ke Parlimen mengecewakan banyak pihak dan membuatkan mereka tertanya-tanya, transformasi apa sebenarnya yang cuba diterapkan Najib sekarang ini. Ini juga merencatkan proses peremajaan dalam parti yang seharusnya senantiasa berlaku bagi mengekalkan parti terus segar dan diterima rakyat.
Apakah pemilihan semula Yap, Othman dan Mansor itu termasuk dalam kategori 33 peratus calon baru yang Najib maksudkan?
Begitu juga dengan masih memberi peluang kepada bekas menteri yang kalah atau digugurkan Najib sendiri sebaik mengambil alih pentadbiran pada 2009 lalu seperti Azalina Othman di Pengerang dan Annuar Musa di Ketereh seperti menggambarkan UMNO sudah ketandusan pemimpin muda yang berwibawa yang lain untuk diketengahkan. Di peringkat DUN juga masih ramai calon-calon lama yang masih dikekalkan sedangkan sudah sepatutnya digugurkan.
Lebih-lebih lagi, kesemua orang lama dan tua itu bukan pula calon yang boleh dianggap “winnable”. Jika Tengku Razaleigh dan Shahrir Samad terus dikekalkan, mungkin ia boleh difahami kerana kedua mereka adalah pemimpin yang sentiasa “winnable” dan menukar kepada calon lain dalam keadaan genting seperti sekarang boleh menyebabkan kehilangan mudah kerusi Gua Musang dan Johor Bahru kepada pihak lawan.
Apakah istimewa dan masih “winnablekah” Yap Pian Hon untuk berhadapan dengan Teo Nii Ching dari DAP, Othman Abdul berhadapan dengan Mat Sabu dan Mansor Salleh untuk berdepan dengan Kamaruddin Jaafar, yang kedua-duanya merupakan tokoh penting Pas?
Transformasi calon yang cuba diketengahkan Najib juga menjadi celaru apabila beliau meletakkan Zulkifli Nordin bertanding di Shah Alam untuk berhadapan dengan Khalid Samad. Selain imejnya sebagai pelompat, penyebaran video mengenai komennya yang menghina agama lain sekaligus memburukkan imej BN dalam masa yang sama. UMNO dan pengundi Shah Alam sendiri rata-rata menolak pencalonan Zulkifli, bukan saja kerana imej dan keceluparannya tetapi juga kerana tahap kematangan politiknya yang dianggap terlalu rendah dan tidak sepadan dengan taraf penduduk ibu negeri Selangor itu sendiri.
Transformasi Najib juga menjadi kacai-bilau apabila beliau memilih semua Dr Rozaidah Talib dan Dr Rahman Ismail sebagai calon di Ampang dan Gombak sedangkan mereka sudah digugurkan sebagai calon pada pilihanraya 2008 lalu. Sama seperti Othman Abdul, Mansor Salleh dan Yap Pian Hon, kedua mereka ini juga dikategorikan sebagai calon kitar semula.
Memburukkan lagi keadaan, Rozaidah dan Rahman juga pernah terlibat dengan isu isu moral dan skandal dalam beberapa tahun lalu. Jika Najib mengatakan pemilihan calon kali ini setelah melalui beberapa tapisan, bagaimana Rozaidah dan Rahman boleh terlepas daripada tapisan itu?
Dengan pemilihan mereka itu, kini bertebaran semula cerita dan gambar-gambar berkaitan isu moral dan skandal yang pernah dikaitkan dengan mereka. Selain itu, berlaku juga protes dalam UMNO sendiri terhadap pemilhan mereka sebagai calon. Semua ini akhirnya akan menyebabkan BN tewas dengan mudah di kedua-dua kerusi itu.
Bantahan mengenai calon tidak saja berlaku di Ampang, Gombak dan Shah Alam tetapi juga turut dilaporkan berlaku di Sekijang dan Tasek Gelugor. Bahkan bekas timbalan menteri, Sharif Omar sudah pun mengumumkan akan bertanding sebagai calon bebas di Tasek Gelugur.
Walaupun bantahan dan protes ini boleh dianggap sebagai proses biasa dalam mana-mana pilihanraya tetapi ia tidak seharusnya begitu ketara berlakunya kerana Najib sering menjanjikan transformasinya akan dilaksanakan dengan saksama dan penuh teliti.
Belum pun penamaan calon dan hari pengundian yang mungkin bakal menyaksikan banyak lagi kejadian-kejadian merugikan BN, hakikatnya semua ini berlaku kerana transformasi yang dilakukan Najib tidak seiring dengan janji yang pernah dilafazkannya. Calon “win cable” pula lebih diutamakan berbanding “winnable” dalam ertikata sebenarnya.
Baru kecelaruan calon, belum lagi berlaku pelbagai kecelaruan lain, harapan Najib untuk membawa BN terus kekal berkuasa nampaknya sudah menampakkan tanda-tanda kesukarannya. (SH 17/07/2013)

0

0

votes
Article Rating
Kongsikan artikel ini


Najib Memberi Jalan Mati Untuk Ghani Dan Mukhriz

 Diantara percaturan menarik yang dilakukan oleh Najib dalam pilihanraya kali ini ialah memindahkan Ghani Othman bertanding di Parlimen Gelang Patah untuk berhadapan dengan Lim Kit Siang dan meletakkan Mukhriz Mahathir bertanding di DUN Ayer Hitam serta dijanjikan kerusi Menteri Besar Kedah jika BN dapat menawan negeri itu.
Sekali imbas, tindakan meletakkan Ghani bertanding di Gelang Patah dilihat seperti keputuan yang berani dan menunjukkan pemikiran di luar kotak sebagai jalan terbaik untuk “membunuh” karier politik Lim Kit Siang tetapi ia juga boleh “membunuh” karier politik Ghani yang sudah empat penggal menjadi Menteri Besar Johor.
Walaupun dalam pilihanraya umum lalu, calon MCA menang di Gelang Patah dengan majoriti 8851 undi tetapi dengan 54 peratus pengundi kawasan itu terdiri daripada pengundi Cina, laluan Ghani tidaklah seperti melalui karpet merah, tambahan lagi dengan perkembangan semasa yang menunjukkan pengundi Cina memang menolak BN dan mahukan perubahan.
Harapan Ghani untuk menang hanyalah bergantung kepada undi Melayu dan gahnya jawatan Menteri Besar yang disandangnya. Mungkin juga melalui beberapa perbelanjaan pembangunan dan lain-lain bantuan kewangan. Sebagaimana Lim Kit Siang, Ghani juga bukanlah orang tempatan Gelang Patah, jadi kesukaran sebagai orang luar agak seimbang. Kalau ada pun hubungannya dengan penduduk Gelang Patah, hanyalah atas kapasitinya sebagai Menteri Besar Johor saja.
Diatas kertas, laluan Ghani memang nampak sukar. Tetapi laluan Lim Kit Siang juga tidaklah mudah. Ghani harus berusaha mengaut sebanyak mungkin undi Melayu dan menampung selebihnya dengan undi bukan Melayu. Namun kelebihan yang ada pada Penasihat DAP itu ialah jumlah pengundi Cina yang ramai dan kali ini pula mereka memang menolak BN dan mahukan perubahan. Jika Lim Kit Siang boleh memastikan majoriti undi Cina memihak kepadanya dan undi Melayu pula diperolehi melalui bantuan Pas dan PKR, harapannya untuk menang lebih cerah.
Jika Ghani menang dan BN pula kekal menguasai Putrajaya, Ghani mungkin akan diberikan jawatan menteri yang kanan, sesuai dengan jasanya menumbangkan tokoh besar DAP itu. Tetapi jika tewas, beliau akan terbiar begitu saja. Beliau akan dilupakan dan jasa-jasanya tidak akan disebut lagi. Kegagalannya lebih menjadi sebutan dan perbualan. Beliau akan dikenali sebagai Menteri Besar yang gagal.
Dan sebagai pemimpin yang pernah menjadi menteri pusat dan Menteri Besar Johor selama empat penggal, meletakkan beliau untuk berhadapan dengan lim Kit Siang tidak lebih seperti memberi jalan mati yang mempunyai gaung di hadapannya. Kemungkinan beliau untuk tewas dan “mati” adalah lebih besar daripada kemampuan untuk terus hidup dan bernyawa.
Persoalannya apakah bagi Najib membunuh karier politik Lim Kit Siang itu sangat penting sehingga Ghani dijadikan pertaruhan? Apakah juga jika BN tewas di Gelang Patah, bermakna Putrajaya akan terlepas sehingga menyebabkan kawasan itu begitu ingin dimenangi?
Bagi Mukhriz pula, tindakan Najib meletakkannya bertanding di Ayer Hitam serta dijanjikan jawatan Menteri Besar Kedah juga mengundang risiko yang tinggi dan sama seperti Ghani, beliau juga umpama diberikan jalan mati oleh Najib dalam pilihanraya kali ini.
Walaupun Mukhriz menang di Jerlun dalam pilihanraya 2008 lalu tetapi perjuangannya di DUN Ayer Hitam kali ini tidaklah semudah yang dijangka, tambahan pula kawasan itu dimenangi oleh calon Pas, Ghani Ahmad dengan majoriti 506 undi dengan menewaskan calon BN, Othman Aziz.
Mungkin dengan kerja kuat dan bantuan kempen oleh bapanya Mahathir, beliau boleh memenang di kawasan itu. Tetapi persoalan lain ialah bolehkah Kedah dimenangi oleh BN? Untuk mencapai hasrat meletakkan beliau sebagai Menteri Besar Kedah, dua perjuangan harus diharungi iaitu menang di DUN Ayer Hitam dan kerajaan PR yang ada sekarang mesti ditumbangkan.
Dengan beberapa pergolakan di Kedah sebaik nama-nama calon BN diumumkan, ada bantahan dan protes di beberapa kawasan, ternampak usaha BN mahu menawan Kedah tidaklah semudah yang dijangka. Tambahan pula isu siapa bakal Menteri Besar Kedah pilihan Najib masih menjadi misteri walaupun Mukhriz lebih menjadi pilihan. Ini kerana Pengerusi UMNO Kedah, Ahmad Bashah yang bertanding di DUN Bakar Bata, turut mengidam jawatan yang sama.
Jika Mukhriz hanya menang di Ayer Hitam dan Kedah kekal ditangan PR, anak bekas Perdana Menteri selama 22 tahun itu akhirnya hanya akan menjadi ADUN biasa saja. Paling tidak pun menjadi Ketua Pembangkang di DUN Kedah.
Dalam kedua-dua kes, Ghani Othman di Gelang Patah dan Mukhriz Mahathir di Ayer Hitam, walaupun harapan Najib dan BN terhadap mereka sangat tinggi tetapi kemungkinan mereka kecundang juga sama tingginya. Mempertaruhkan keduanya di kerusi sukar seperti Najib sedang menyediakan laluan mati untuk mereka.
Jika mereka menang, mungkin ia suatu kejayaan yang boleh dibanggakan oleh Najib dan BN tetapi jika tewas, Ghani akan dilupakan dan boleh memilih untuk bersara terus. Mukhriz pula, jika tewas dan cita-cita menjadi Menteri Besar tidak kesampaian akan menjadikan laluan politiknya tidak menentu tetapi yang paling nyata, ia mungkin paling mendatangkan kekecewaan kepada Mahathir yang sentiasa mengharapkan laluan mudah untuk anak-anaknya. (SH 18/04/2013)

0

0

votes
Article Rating
Kongsikan artikel ini


ROS Akhirnya Jadi Senjata Makan Tuan Kepada BN

 Hanya dua hari sebelum penamaan calon, ROS atau Pendaftar Pertubuhan tiba-tiba menghantar surat kepada DAP memberitahu bahawa ahli jawatankuasa pusatnya yang dipilih dalam pemilihan lalu tidak diiktiraf dan mahu diadakan pemilihan semula. Tindakan ROS itu jelas berniat politik dan untuk mengelakkan DAP bertanding menggunakan logo roketnya dalam pilihanraya ini.
Walaupun ROS dan SPR kemudiannya ada juga memaklumkan bahawa DAP masih boleh bertanding menggunakan logonya, isu yang timbul ialah kemungkinan pencalonan calon-calon DAP akan ditolak oleh SPR kerana pemegang jawatan DAP yang menandatangani watikah calon tetap juga tidak diiktiraf oleh ROS. Isu teknikal ini, jika DAP tetap juga menggunakan logonya, akan dijadikan senjata untuk membatalkan semua calon-calon DAP dan menjadikan mereka tidak layak bertanding. Akhirnya buta-buta calon BN yang berlawan dengan DAP akan menang tanpa bertanding.
Itulah sebenarnya muslihat ROS menghantar surat kepada DAP di saat-saat akhir sebelum hari penamaan calon ini.
Muslihat lain yang diharapkan oleh Najib dengan menggunakan ROS menghantar surat itu ialah ia akan menyebabkan calon-calon DAP yang bertanding akan menyertai pilihanraya atas tiket Bebas dan masing-masing menggunakan logo yang berbeza-beza. Ini diharapkan akan mengelirukan pengundi serta memudahkan BN memutarbelitkan pelbagai fakta.
Siapa pun yang melihat tindakan ROS tergadap DAP di saat-saat akhir ini dapat merasakan ia bermotifkan politik dan untuk kepentingan Najib dan BN. Isu bantahan terhadap pemilihan DAP ini sebenarnya sudah lama berlalu dan surat penjelasan kepada ROS juga sudah dihantar beberapa bulan lalu, kenapa baru sekarang hendak memaklumkan ROS tidak mengiktirafnya?
Budak-budak sekolah pun dapat memahami maksud politik ROS itu?
Setelah mendapati kedudukan pengundi Cina masih tidak berubah dan tetap mahukan perubahan, Najib seolah-olah hilang punca untuk memikirkan apakah tindakan selanjutnya untuk menjadikan mereka berpecah. Sudah berbagai usaha dilakukannya, dari bantuan BR1M bernilai RM500 hinggalah bantuan berjuta kepada sekolah Cina, menghadiri pelbagai majlis keramaian masyarakat Cina, memakai pakaian kebudayaan Cina dan sebegainya, hakikatnya pengundi Cina tetap menolak BN.
Sementara DAP dan PKR makin menggelembung dengan sokongan pengundi Cina, MCA dan Gerakan pula makin lama makin ditolak dan diketepikan.
Najib sedar jika undi Cina tidak dipecahkan, masa depan BN akan terus kelam. Tindakan terbaru ROS terhadap DAP adalah dipercayai ke arah itu dan bagi memastikan BN terus berkuasa. Sudahlah pendaftaran Pakatan Rakyat yang menaungi PAS, DAP dan PKR untuk menyaingi BN bagi menjadikan sistem pilihanraya negara ini bergerak ke arah sistem dua parti, sehingga sekarang masih tidak ketahuan dan terperap di pejabat ROS, nawaitu ROS sebenarnya makin terserlah dengan tindakannya yang terbaru terhadap DAP ini.
Meskipun semalam DAP memberi tempoh sehingga jam 3 petang ini untuk ROS membatalkan suratnya yang terdahulu yang tidak mengiktiraf pemegang-pemegang jawatan dalam parti itu, sehingga ke malam ini, ROS masih tiada jawapan.
DAP akhirnya memutuskan calon-calonnya akan bertanding menggunakan logo Pas di Semenanjung manakala di Sabah dan Sarawak pula akan menggunakan logo PKR. Dalam hal mendesak seperti ini, ROS seharusnya bertindak pantas mengikut kepentingan semasa, sebaliknya telah gagal berbuat demikian dan seolah-olah tidak berani bertindak tanpa mendapat kelulusan daripada orang atasannya.
Tidak syak lagi, dalam beberapa tindakan ROS kebelakangan ini, termasuk melengah-lengahkan kelulusan pendaftaran Pakatan Rakyat dan yang terbaru menghantar surat tidak mengiktiraf pemegang jawatan DAP hanya dua hari sebelum hari penamaan calon, mengesahkan ROS merupakan alat politik Najib dan umpama anggota terbaru komponen BN.
Niat dan gerak kerjanya lebih ke arah memastikan BN menang pilihanraya dan Najib kekal sebagai Perdana Menteri.
Dalam berharapan dengan PR dalam pilihanraya ini, Najib nampaknya tidak sedia untuk berhadapan dengan lawannya di padang yang sama luas dan sama rata. Sampai ke saat akhir, beliau masih cuba menekan parti-parti dalam PR dengan harapan kemenangan akan berpihak kepadanya.
Tetapi dengan tindakan DAP menggunakan logo Pas, banyak rahmat dan kelebihan akhirnya memihak kepada PR. Selain BN dan Najib tiada isu lagi untuk mengadu-domba serta melaga-lagakan antara Pas dan DAP, ia juga akan menjadikan penyatuan hati dan jiwa yang lebih erat antara penyokong kedua-dua parti itu. Jika selama ini mereka mudah dipecahkan, kini sudah tiada isu lagi.
Penyokong Pas dan pengundi atas pagar yang beragama Islam tidak akan ragu-ragu lagi mengundi Pas kerana berpendapat orang bukan Islam pun sudah boleh menerima Pas, manakala pengundi bukan Melayu pula tidak melihat ianya sebagai masalah kerana yang bertanding tetap sebangsa dengan mereka walaupun logo Pas yang digunakan. DAP tidak memilih menggunakan logo PKR kerana antara kedua parti itu tidak ada masalah dan tidak menjadi sasaran adu-domba oleh BN.
Dalam hal ini, harus diakui tindakan DAP menggunakan logo Pas adalah langkah bijak disaat-saat mereka ditekan oleh Najib melalui ROS. Tindakan Najib mahu menggunakan ROS bagi menekan DAP dan menjadikannya senjata untuk meraih keuntungan politik, nampaknya gagal lagi, malah menikam dirinya sendiri.
Dengan hanya logo Pas dan PKR yang menyertai pilihanraya kali ini untuk menentang BN manakala DAP berada di alam halimunan buat sementara tetapi calon-calonnya yang bertanding atas tiket Pas yang akan lebih bersemangat untuk melakukan perubahan, gelombang kebangkitan rakyat pasti lebih menyerlah dan membuak-buak bagi mengakhiri era BN dan Najib pada 5 Mei nanti. (SH 19/04/2013)

0

0

votes
Article Rating
Kongsikan artikel ini


Disisi Najib, Menjadi Ibrahim Ali Dan Zul Nordin Lebih Dihargai Berbanding Kamilia

 Diantara semua calon Bebas yang mengemukakan kertas pencalonan hari ini, Kamilia Ibrahim yang paling menonjol kerana kedudukannya sebagai Naib Ketua Wanita dan Ahli Majlis Tertinggi UMNO. Beliau yang sebelum ini melahirkan kekecewaan kerana tidak dipilih sebagai calon dan menyifatkan ianya sebagai penghinaan kepada Wanita UMNO, akhirnya memutuskan bertanding sebagai calon Bebas di Kuala Kangsar sebagai jalan keluar kepada sengsara yang ditanggungnya.
Sebaik mengesahkan bertanding, Kamilia bukan saja mengumumkan beliau keluar daripada UMNO dan melepaskan semua jawatannya, tetapi tentunya menjadikan jiwanya bertambah tenang selepas ini.
Jika beliau terus kekal di dalam UMNO, batinnya pasti lebih menderita lagi.
Keberanian beliau menunjukkan taringnya yang selama ini disembunyikan dengan bertanding Bebas, sekurang-kurangnya haruslah diberi pujian, lebih-lebih lagi di ketika yang sama UMNO dan BN memberi penghormatan dan pengiktirafan kepada orang yang lain yang pernah menghina, menentang dan mempersenda UMNO.
Sebelum ini, Zulkifli Nordin yang melompat daripada PKR, diberi penghormatan oleh Najib bertanding atas tiket BN di Shah Alam kerana beliau dianggap rakan mesra kepada BN. Pemilihan beliau, walaupun tidak berapa mengejutkan melihat kepada tindakannya yang kerap membodek dan mengampu Najib serta aktif menyerang Anwar Ibrahim sejak keluar PKR, turut juga menyebabkan berlakunya pelbagai masalah seperti protes dan tutup bilik gerakan di Shah Alam yang ditandinginya itu.
Tetapi oleh kerana Najib begitu menyanjung dan menghargainya, malah Muhyiddin pula menyifatkan Zul Nordin sebagai calon yang “winnable”, segala protes itu dibiarkan masuk telinga kanan, keluar telinga kiri saja. Zul kekal bertakhta di hati Najib walaupun rekod lamanya menyerang dan mencerca UMNO begitu dahsyat sekali, termasuk tindakannya mengubahsuai lagu UMNO untuk mempersenda UMNO dan Mahathir.
Ramai ahli UMNO marah dan menganggap tindakan Zul Nordin mempersenda lagu UMNO itu perbuatan yang yang biadap dan kurang ajar, malangnya disisi Najib beliau tetap dianggap mulia. Berbanding dengan Kamilia yang mencurahkan khidmat dan pengorbanan sejak puluhan tahun lalu dengan penuh setia dan jujur bersama UMNO, beliau tidak dianggap mulia dihati Najib berbanding Zul Nordin.
Begitu juga dengan Ibrahim Ali yang bertanding Bebas di Pasir Mas. Semua orang tahu rekod dan kelakuannya selama ini. Beliau telah melompat beberapa kali dan tindakannya keluar masuk UMNO umpama pergi ke tandas saja. Ketika di luar UMNO pula, serangan dan hentamannya terhadap UMNO bukan kepalang lagi. Bukan saja UMNO, semua pemimpin UMNO juga diserang dan dicaci-makinya.
Ibrahim walaupun tidak dipilih bertanding menggunakan tiket BN tetapi tindakan calon BN Pasir Mas, Johan Che Pa yang tidak mengemukakan borang penamaan calon untuk memberi laluan kepada Ibrahim bertanding satu lawan satu dengan Pas, jelas membuktikan calon BN itu memang diarahkan berbuat demikian.
Sejak seminggu lalu bila Ibrahim tidak dinamakan sebagai calon BN, sudah bertebaran SMS dan khabar angin yang mengatakan akan berlaku wayang kulit di Pasir Mas pada hari penamaan calon nanti iaitu dengan sebab-sebab tertentu calon BN dikatakan akan hilang kelayakan bertanding dan akhirnya Ibrahim akan menjadi calon Bebas yang disokong oleh BN. Alasannya wayang kulit sedemikian terpaksa direka kerana kononnya Najib tidak mahu dilihat BN dikaitkan secara langsung dengan Ibrahim yang juga merupakan Presiden Perkasa demi menjaga hati pengundi Cina di seluruh negara.
Dengan terbukti wayang kulit itu menjadi kenyataan dan kekecewaan Ibrahim tidak dipilih sebagai calon BN hanyalah sandiwara saja, sekali lagi disisi Najib, watak seperti Ibrahim ini lebih bernilai dan menyentuh hatinya berbanding kesetiaan Kamilia terhadap UMNO selama ini.
Walaupun UMNO Kelantan dilaporkan kecewa dengan tindakan Johan Che Pa itu tetapi jika tiada arahan daripada Najib, mustahil beliau berani berbuat demikian. Tidak syak lagi Najib memberi arahan kepada Johan supaya jangan menyerahkan borang pencalonan demi untuk memberi laluan karpet merah kepada Ibrahim Ali.
Di mata kasar, tindakan Kamilia bertanding Bebas tidak menguntungkan dirinya. Meskipun sudah mengumumkan keluar UMNO, beliau pasti akan dipecat sekali lagi, selain kehilangan ramai kawan-kawan dan jika ada kontrak atau perniagaan dengan kerajaan, ia juga mungkin terjejas.
Untuk menang sebagai calon Bebas di Kuala Kangsar juga tampak sukar tetapi dengan rekod 2008 di mana BN hanya menang dengan 1400 undi, perjuangan calon BN di kawasan itu menjadi lebih sukar lagi. Dengan penyertaan Kamilia sebagai calon Bebas, BN hampir pasti akan kehilangan kerusi Kuala Kangsar itu pada kali ini.
Namun sisi yang lain, tindakannya Kamilia ini memberi mesej yang jelas kepada pengundi, bukan saja di Kuala Kangsar tetapi juga di seluruh Malaysia tentang hodohnya wajah UMNO dan tidak beretikanya Najib dalam mengemudi UMNO dan BN. Kesetiaan dan kepatuhan kepada pemimpin dan parti tidak akan mampu mengatasi kehebatan membodek, mengampu dan mencium tangan pemimpin. Mesej ini jika mudah difahami akan memberi kesan penolakan yang besar kepada BN dalam pilihanraya kali ini.
Kamilia mungkin pemimpin kerdil dan tidak ternama tetapi sejarah di Tunisia telah membuktikan bahawa punca utama yang merangsang kebangkitan rakyatnya sehingga kerajaan Ben Ali tumbang ialah bila seorang penjual buah-buahan yang terasa dianiaya oleh kerajaan telah membakar dirinya sebagai tanda protes. Kematian pemuda yang tidak dikenali itulah akhirnya yang menyebabkan rakyat bangkit dan menolak kerajaan Ben Ali.
Kamilia juga sedang membakar dirinya sekarang, dan marilah kita sebagai pengundi yang akan membuat penentuan pada 5 Mei ini, sama-sama bangun menyambut keberanian beliau itu. (SH 20/042013)

0

0

votes
Article Rating
Kongsikan artikel ini


Setiausaha Politik Najib Kena Boikot Di Hari Penamaan Calon

 Di Wilayah Persekutuan, antara kerusi yang menarik perhatian ramai  ialah Parlimen Wangsa Maju yang sebelum ini menjadi rebutan antara UMNO dan MCA. Bahkan sebaik Najib mengumumkan kerusi itu ditandingi oleh UMNO, MCA Wangsa Maju bingkas memprotes dan menyifatkan ianya tindakan yang membelakangkan perjuangan mereka selama ini.
Serentak dengan itu, MCA Wangsa Maju juga menyatakan akan memboikot calon BN Wangsa Maju, Shafie Abdullah dan akan memberi sokongan kepada calon PKR, Tan Kee Kwong. Tindakan MCA Wangsa Maju itu juga dikatakan akan disertai oleh 120 NGO dalam kawasan Parlimen Wangsa Maju yang selama ini sering bekerja rapat dengan MCA.
Calon MCA 2008 Yew Teong Look yang turut kecewa dengan keputusan Najib itu, tambahan pula kerana sudah berhabis RM2.5 juta sejak empat tahun lalu berkata, siapa yang menjadi pilihan penyokong-penyokongnya selepas ini bukan lagi di dalam kawalannya.
Dengan pendirian MCA itu, jelas bahawa jalan yang bakal dilalui oleh Shafie penuh onak dan berliku. Ini kerana pengundi Cina di Wangsa Maju meliputi kira-kira 36 peratus daripada keseluruhan jumlah pengundi. Tanpa sokongan yang sewajarnya daripada pengundi Cina, Shafie pasti akan kalah.
Sementara trend pengundi Cina memang memihak kepada PR, tindakan boikot yang dilakukan oleh MCA Wangsa Maju ini tentunya menambahkan lagi penolakan mereka terhadap BN.
Di hari penamaan calon hari ini, MCA Wangsa Maju telah membuktikan kata-katanya untuk memboikot calon BN, Shafie Abdullah. Tidak ada seorang pun wakil MCA yang hadir mengiringi beliau ke pusat penamaan calon, bahkan bilangan orang Cina yang hadir juga boleh dibilang dengan jari.
Agak mengejutkan juga, Shafie yang selama ini mendakwa mendapat sokongan majoriti orang Melayu Wangsa Maju, turut gagal menampilkan hakikat tersebut di hari penamaan calon ini, Beliau hanya diiringi oleh kira-kira 1500 penyokongnya sahaja.
Husam Musa, orang Kelantan yang bertanding di Putrajaya pun diiringi oleh 3000 penyokongnya ke pusat penamaan calon.
Sebagai Setiausaha Politik kepada Najib pula, kegagalannya beliau menarik jumlah penyokong yang lebih ramai di hari penamaan calon ini,  biasanya antara 3000 hingga 5000 orang, memberi gambaran bahawa orang Melayu Wangsa Maju  tidaklah bulat terhadapnya sebagaimana yang digembar-gemburkan selama ini.
Lebih-lebih lagi, Shafie yang membawa imej Perdana Menteri di Wangsa Maju dilihat seolah-olah gagal menampilkan auranya bukan saja untuk membuatkan pengundi menyokongnya tetapi juga menyokong BN yang kini diterajui oleh Najib.
Dengan hanya 1500 yang hadir pada hari penamaan calon yang memberi gambaran pengundi Melayu tidak cukup tertarik dengannya, UMNO Wangsa Maju pula berpecah-pecah dan MCA serta pengundi Cina kekal dengan pemboikotannya, bayang-bayang kemenangan pada 5 Mei ini masih jauh daripada gapaian BN Wangsa Maju.(SH 20/04/2013)

0

0

votes
Article Rating
Kongsikan artikel ini


Najib Minta Nyawa Untuk Kekal Sebagai Perdana Menteri

 Diantara sekian banyak poster yang memaparkan gambar Najib yang kini mula dipasang bertebaran di seluruh negara, poster yang agak pelik  ialah memaparkan gambar beliau beserta tulisan besar diatasnya Undi Perdana Menteri! dengan gambar undi dacing pula di bahagian bawahnya.
Di sekitar jalan strategik di Kuala Lunpur dan Selangor, poster Najib bertulis Undi Perdana Menteri! ini yang kelihatan paling menonjol berbanding gambar-gambar Najib lainnya. Ia juga dipasang agak banyak berbanding posternya yang lain, selain  bendera-bendera dacing  turut kelihatan  banyak di pasang di kiri kanan jalan-jalan  utama.
Sebagai Pengerusi BN, sebenarnya adalah biasa gambar-gambar Najib dipasang di seluruh negara sebagai membuktikan pengiktirafan BN terhadap beliau sebagai pemimpin utamanya. Di zaman Mahathir dan Pak Lah juga, gamnbar-gambar mereka turut dipasang di seluruh negara beserta poster-poster lainnya.
Selain itu, gambar-gambar itu juga bertujuan untuk menaikkan semangat ahli dan penyokong BN semasa tempoh kempen ini.  Tetapi meletakkan tulisan Undi Perdana Menteri! beserta gambar Pengerusi BN untuk dijadikan poster merupakan perbuatan yang tidak pernah dibuat oleh mana-mana Pengerusi BN sebelum ini.
Selalunya poster dalam pilihanraya hanya ditulis perkataan yang menunjukkan arah perjuangan dan bentuk negara yang ingin dibawa serta tidak melibatkan kepentingan jawatan atau peribadi. Slogan dalam poster biasanya lebih untuk masa depan negara seperti “Untuk Malaysia Yang Lebih Baik”, “Harapan Rakyat” dan yang senada dengannya. Di zaman Pak Lah misalnya, posternya hanya ditulis perkataan “Cemerlang, Gemilang, Terbilang” dan lain-lain slogan yang menjadi intipati perjuangannya ketika itu.
Di zaman Mahathir juga, walaupun beliau terlihat ghairah terhadap kuasa tetapi beliau tidak tergamak menulis posternya dengan tulisan Undi Perdana Menteri!. Mahathir pun tahu menyimpan niat sebenar dalam hatinya.
Tindakan Najib berbuat demikian tidak lain membuktikan kerakusan dan keghairahannnya terhadap jawatan Perdana Menteri itu sendiri. Memanglah semua orang tahu jika BN menang, beliaulah yang akan dilantik sebagai Perdana Menteri tetapi pemimpin lain tidak pernah menunjukkkan keghairahan itu secara melampau dan terbuka.
Sementara beliau kerap menuduh Anwar Ibrahim sebagai gila kuasa dan semata-mata ingin menjadi Perdana Menteri, Najib akhirnya telah mendedahkan hakikat perjuangan dirinya yang sebenar. Mengejar dan mengekalkan jawatan Perdana Menteri adalah matlamat utama beliau yang sebenarnya.
Dalam masa yang sama, tergamaknya Najib membuat poster sedemikian rupa dan memasangnya di seluruh negara juga membuktikan beliau amat takut kehilangan jawatan itu. Beliau bukan saja takut kehilangan jawatan itu kepada Anwar jika Pakatan Rakyat mampu menguasai lebih daripada 112 kerusi Parlimen tetapi Najib juga terlihat takut kepada pesaingnya dalam UMNO sendiri.
Dalam pilihanraya yang paling getir ini, di ketika beliau sedang bertungkus-lumus memastikan kemenangan BN, suara-suara juga sudah mula kedengaran bahawa Najib seharusnya juga dengan rela hati berundur jika beliau gagal mencapai majoriti dua pertiga. Jika Pak Lah disingkirkan kerana hanya mampu menang 140 kerusi pada 2008, Najib juga harus berbuat demikian jika jumlah kerusi yang mampu dicapainya kali ini kurang daripada itu.
Dengan meletakkan matlamat mengekalkan jawatan Perdana Menterinya kali ini, Najib juga jelas dilihat amat terdesak kali ini. Cabarannya bukan saja daripada Pakatan Rakyat dan rakyat yang menolaknya tetapi juga  daripada penyokong UMNO sendiri yang turut menolaknya.
Tuhan kini sudah mula menunjukkan siapa Najib yang sebenarnya. Dalam dia ghaiarah menuduh orang lain semata-mata ingin menjadi Perdana Menteri, hakikat yang ada dalam dirinya tersembul akhirnya. Dengan keghaiaran Najib hanya semata-mata untuk mengekalkan jawatan Perdana Menterinya, perjuangan dan matlamat BN terhadap rakyat nampaknya mulai tidak penting lagi.
BN dalam fasa akhir menjelang rakyat membuat penentuan 5 Mei ini hanyalah  alat untuk Najib meminta nyawa daripada pengundi supaya beliau terus dikekalkan sebagai Perdana Menteri.  Kerusi Perdana Menteri adalah matlamat utamanya.
Di sebalik tindakan Najib selama empat tahun ini memperguna baanyak  keistimewaan jawatan Perdana Menteri itu untuk kepentingan keluarga, anak-anak dan kroninya sehingga menjadi perbualan  rakyat, tindakan beliau secara terus-terang meminta nyawa kali ini menjadikan lebih ramai yang berbelah bahagi terhadapnya. Ini kalilah!! (SH 22/04/2013)

0

0

votes
Article Rating
Kongsikan artikel ini


Najib Tidak Harus Double Standard Dalam Isu Pasir Mas

 Semalam UMNO telah memecat 61 orang ahlinya kerana bertanding sebagai calon Bebas dalam pilihanraya kali ini. Antara mereka termasuk Naib Ketua Wanita UMNO, Kamilia Ibrahim, bekas Timbalan Menteri, Sharif Omar, bekas Exco Kedah, Fadzil Hanafi, Ketua Pemuda Sepang, Suhaimi Ghazali dan penyanyi Herman Tino. Yang lainnya merupakan AJK UMNO bahagian, pemimpin peringkat cawangan dan juga ahli UMNO biasa.
Dalam masa yang UMNO juga dilaporkan akan memanggil pencadang dan penyokong kepada 61 calon Bebas ini dan besar kemungkinan mereka juga akan dipecat keahliannya.
Ini bermakna UMNO bakal kehilangan hampir 200 ahlinya dan dalam pilihanraya 5 Mei ini juga BN akan kehilangan sekurang-sekurangnya 200 undi daripada mereka yang menjadi calon Bebas, penyokong dan pencadang itu.
Jika diandaikan setiap seorang daripada mereka itu mampu menarik sekurang-sekurangnya 10 ahli UMNO yang terdiri daripada kawan baik, kenalan rapat, geng minum teh tarik, adik-beradik dan saudara-mara supata tidak mengundi BN, jumlahnya sudah menjadi 2000 orang. Bermakna BN juga kehilangan 2000 undi.
Andainya ia berkembang lagi kepada jiran, orang yang simpati dan pelbagai kaitan lainnya, melalui 61 ahli UMNO yang dipecat ini akan menyebabkan BN kehilangan banyak undi dan sokongan dalam pilihanraya kali ini.
Tindakan UMNO memecat keahlian mereka yang bertanding Bebas, menjadi penyokong dan pencadangnya sememangnya merupakan tindakan yang wajar kerana memang itulah peraturan dan perlembagaan parti. Mereka ini dianggap mengkhianati parti.
Tetapi sementara UMNO mengambil tindakan keatas mereka ini, UMNO dalam masa yang sama tidak seharusnya juga mengagungkan orang yang melakukan kesalahan yang sama beberapa tahun lalu iaitu Ibrahim Ali, calon Bebas yang bertanding di Pasir Mas, Kelantan.
Ibrahim juga dipecat daripada UMNO kerana bertanding sebagai calon Bebas dalam pilihanraya kecil Permatang Pasir pada 2006. Kemudian beliau bertanding sebagai calon Pas pada 2008.
Berbanding 61 orang yang bertanding Bebas dan sudah dipecat semalam,  Ibrahim sebenarnya lebih dulu dipecat dan sudah dua kali mengkhianati UMNO. Sekali bertanding Bebas dan sekali lagi bertanding atas tiket Pas.
Namun sekarang ini, kerana Ibrahim Ali yang licik dan punya kabel besar, seorang calon yang sudah diberikan watikah, Johan Che Pa terpaksa menarik diri daripada bertanding dengan tidak mengemukakan kertas pencalonannya ketika hari penamaan calon, 20 April lalu.
Mengikut logiknya, Johan juga wajar dipecat keahlian UMNOnya tetapi sekarang beliau seperti dilindungi. Najib pula, selaku Presiden UMNO dan Pengerusi BN seperti sudah kehilangan kata-kata untuk mengulas mengenai isu ini walaupun dalam berbagai isu lainnya, beliau begitu banyak bercakap dan kuat menjerit.
Dengan Ibrahim sebagai calon Bebas yang bakal berhadapan dengan Pas di Pasir Mas, terlihat ada kecenderungan untuk meminta ahli dan penyokong UMNO di situ menyokong Ibrahim Ali. Johan Che Pa sendiri menyatakan tindakannya menarik diri kerana tidak mahu kerusi Pasir Mas jatuh ke tangan Pas dan berharap Ibrahim Ali diberikan sokongan ke arah itu.
Jika dari segi moralnya, 61 calon Bebas itu merupakan pengkhianat parti dan mereka yang menyokongnya juga dianggap pengkhianat sama, apa pula kategori yang wajar diberikan kepada ahli UMNO Pasir Mas yang menyokong dan mengundi Ibrahim Ali kali ini?
Ibrahim Ali hakikatnya masih lagi dianggap pengkhianat kepada UMNO atas tindakan masa lalunya dan beliau belum diampunkan lagi oleh MT UMNO. Lebih dari itu, Ibrahim Ali juga tidak pernah meminta ampun kepada UMNO atas tindakannya itu. Maknanya beliau tidak berbeza dengan Kumpulan 61 ini.
Jika Mahathir menunaikan janjinya untuk turun berkempen membantu Ibrahim Ali, apa pula label yang mahu diberikan kepadanya?
UMNO terlihat menjadi caca-marba dalam isu Ibrahim Ali dan Pasir Mas ini. Ramai yang keliru dan pening kepala.  Suatu ketika ahli UMNO diminta berpegang kepada “akujanji” sebagai ahli UMNO tetapi di ketika yang lain, ada pula kecenderungan  pemimpin mengamalkan “akusuka”  dalam kepimpinannya sehingga membelakangkan peraturan serta perlembagaan.
Kecelaruan dan caca-marba ini akhirnya menjadikan kepimpinan Najib dilihat lemah serta buruk di mata ahli UMNO sendiri dan juga  di sisi rakyat keseluruhannya. (SH 24/04/2013)

0

0

votes
Article Rating
Kongsikan artikel ini


Pemimpin UMNO Johor Mula Simpati Dengan Nasib Ghani

 Masuk hari ketiga kempen pilihanraya berjalan sejak penamaan calon pada 20 April lalu, antara kerusi Parlimen yang menarik untuk diperhatikan ialah Gelang Patah, Johor.  Kedudukan bekas Menteri Besar Johor, Ghani Othman yang dipertaruhkan oleh BN untuk menentang Lim Kit Siang di Gelang Patah, masih lagi menampakkan kesukaran yang nyata. Bukan  saja program kempen dan ceramah oleh PR yang menampakkan sambutan hangat, malah respon pengundi terhadap Ghani kekal di tahap suam-suam kuku.
Sehingga kini Lim Kit Siang mendapat respon yang sangat baik daripada kalangan 54 peratus pengundi Cina di kawasan itu dan mereka mengalu-alukan kehadirannya. Ceramah dan program kunjung mesranya bertemu pengundi sentiasa mendapat sambutan yang baik.
Ghani pula dilihat tetap sukar diterima oleh mereka, walaupun beliau cuba mengapi-apikan sentimen perkauman dengan mengatakan jika Lim Kit Siang menang di Gelang Patah, ia bakal menyebabkan parti itu bersetuju menerima Hadi Awang sebagai Perdana Menteri.
Kenyataan Ghani yang lebih bertujuan untuk menakut-nakutkan pengundi Cina itu sehingga ini dilihat gagal meninggalkan kesan kerana mereka secara umumnya menyedari isu hanya semata-mata adu-domba BN sahaja.
Sebagai menunjukkan mereka tidak takut jika perkara itu berlaku, di Gelang Patah  kini terdapat sekumpulan pengundi Cina yang sentiasa memakai t shirt berlogo Pas dan sekumpulan pengundi Melayu pula memakai t shirt berlogo DAP. Dan hari ke hari, jumlah golongan ini semakin bertambah jumlahnya.
Di kalangan pengundi Melayu pula yang merangkumi jumlah sekitar 34 peratus yang menjadi sandaran utama Ghani, harapan Ghani dan BN untuk mendapat sepenuhnya undi dari kelompok itu juga dilihat sukar kerana adanya Sallahuddin Ayub yang bertanding di Nusajaya, salah satu DUN dalam kawasan Gelang Patah.
Selain Sallahuddin sentiasa berganding rapat dengan Lim Kit Siang untuk berkempen bersama, Sallahuddin juga mempunyai peranan menjernihkan jika ada sebarang kekeliruan yang sengaja ditimbulkan oleh BN mengenai hubungan Pas dengan DAP dan juga  kekeliruan berkaitan Islam dan bukan Islam.
Semua keadaan ini sekaligus menyukarkan lagi kedudukan Ghani dan BN di Gelang Patah. Sebagai bekas Menteri Besar yang dipertaruhkan sandaran untuk menguburkan karier politik Lim Kit Siang, harapan Najib dan BN terhadap beliau sememangnya tinggi tetapi pengundi Cina tampak lebih memihak kepada DAP manakala pengundi Melayu pula berpecah-pecah dan tidak solid terhadap BN.
Isu-isu berkaitan tanah dan kecenderungan Ghani dengan beberapa tauke Cina yang melibatkan projek-projek utama di Johor  turut menjadi isu yang digunakan untuk menghakis sokongan pengundi Melayu terhadap beliau.
Bagi pemimpin dan ahli UMNO Johor pula, ramai yang turun ke Gelang Patah dengan hasrat ingin membantu Ghani atas kedudukannya sebagai pemimpin tertinggi negeri itu. Mereka ingin melihat Ghani menang dan maruah politiknya sebagai pemimpin tertinggi negeri terpelihara. Kekalahan Ghani bererti maruah UMNO Johor telah tercemar.
Tetapi setelah tiga hari kempen berjalan, ramai di antara mereka yang mula simpati dengan nasib yang bakal menimpa Ghani. Mereka melihat harapan untuk menang terlalu tipis. Ia bukan sangat disebabkan oleh penolakan terhadap batang tubuh bekas Menteri Besar itu tetapi lebih kepada arus perubahan dan sentimen penolakan yang semakin kuat terhadap BN sekarang ini.
Bagi kebanyakan pemimpoin dan ahli UMNO Johor, tindakan mempertaruhkan Ghani bertanding di Gelang Patah adalah suatu kesilapan yang dilakukan Najib, melainkan jika memang niatnya mahu menguburkan karier politik bekas Menteri Besar itu.
Mereka beranggapan, sebagai bekas menteri  kabinet dan MB Johor selama empat penggal,  tidak sepatutnya Ghani diletakkan bertanding di situ dan berhadapan pula dengan Lim Kit Siang kerana langkah itu lebih memungkinkannya kecundang dan karier politiknya berakhir dengan cara yang mengaibkan.
Ada pula pemimpin UMNO Johor yang berkata, jika pun Najib mahu membersarakan Ghani, beliau sepatutnya hanya perlu memaklumkannya secara baik atau menggugurkannya daripada senarai calon sebagaimana yang dilakukannya terhadap Isa Sabu, bekas Menteri Besar Perlis.
Apa yang berlaku di Gelang Patah sekarang, kata mereka, lebih memungkinkan Ghani dan UMNO Johor mendapat malu daripada menerima sanjungan. (SH 23/04/2013)

0

0

votes
Article Rating
Kongsikan artikel ini


Mahathir, Daim Kembali Menguasai UMNO?

 Mahathir akhirnya bersuara mempertahankan tindakan BN mencalonkan pemimpin Perkasa mewakilinya dalam pilihanraya ini atas alasan NGO itu menyokong UMNO meskipun tindakan itu mengundang risiko berkurangnya sokongan daripada pengundi bukan Melayu.
Walaupun Mahathir hanya menyebut mengenai Zulkifli Nordin secara langsung dalam isu ini tetapi adalah dipercayai ianya juga melibatkan Ibrahim Ali yang bertanding sebagai calon Bebas di Pasir Mas.
Tindakan Mahathir mempertahankan calon dari Perkasa ini mengesahkan andaian banyak pihak bahawa adanya campurtangan beliau sehingga membuatkan calon BN Pasir Mas, Johan Che Pa tidak mengemukakan borang pencalonannya dan seterusnya memberi laluan kepada Ibrahim Ali yang bertanding atas tiket Bebas untuk berhadapan satu lawan satu dengan Pas dan mendapat sokongan daripada UMNO.
Apabila namanya tidak disebut sebagai calon mewakili BN di Pasir Mas, Ibrahim Ali dikatakan telah menghubungi Mahathir yang ketika itu berada di London kerana menghadiri majlis pengkebumian bekas Perdana Menteri Britain, Margaret Thatcer.
Ibrahim telah meluahkan rasa kecewanya kepada Mahathir sambil menganggap Najib telah mungkir janji terhadapnya kerana pernah memberi jaminan bahawa beliau akan diberi peluang bertanding mewakili BN di Pasir Mas.
Adalah difahamkan, Mahathir kemudiannya telah menghubungi Daim Zainuddin supaya segera bertemu dengan Najib dan menyampaikan mesejnya yang mahukan Ibrahim dijadikan calon, Setelah Daim bertemu dengan Najib dan memaklumkan hasil pertemuannya dengan Mahathir, bekas Perdana Menteri itu sendiri telah menghubungi Ibrahim dan mengatakan semuanya telah diselesaikan.
Apabila akhirnya Johan Che Pa menarik diri dan memberi ruang kepada Ibrahim berlawan satu lawan satu dengan Pas, peranan dan campurtangan Mahathir segera diperkatakan sebagai puncanya. Mahathir bukan saja mempunyai hubungan rapat dengan Perkasa dan beberapa kali menghadiri perhimpunan yang dianjurkan oleh NGO itu, bahkan juga pernah mencadangkan kepada Najib agar Ibrahim dipilih sebagai calon.
Lebih dari itu, Mahathir juga berjanji akan turun berkempen membantu Ibrahim Ali di Pasir Mas.
Kini bukan saja Mahathir berjaya mengotakan kota-katanya itu, malah secara tidak langsung memperlihatkan kecenderungannya untuk menguasai semula UMNO yang kini dipimpin oleh Najib. Setelah berkuasa selama 22 tahun sebagai Presiden UMNO dan Perdana Menteri dengan Daim menjadi panglima paling kanannya, gandingan itu seakan muncul kembali menunjukkan taringnya.
Dalam kempen yang sedang berjalan sekarang, Mahathir dilihat sama sibuk dengan Najib berkempen untuk UMNO dan BN. Walaupun sudah beberapa kali beliau menyatakan bahawa tindakannya hanyalah untuk membalas jasa UMNO, namun kecenderungan untuk menguasai UMNO terlihat bergerak seiring dengannya.
Yang paling ingin dimenangkannya, selain BN di peringkat Pusat, ialah BN di peringkat negeri Kedah kerana ianya akan memberi laluan kepada anaknya, Mukhriz menjadi Menteri Besar di negeri jelapang padi itu.
Mahathir memang diketahui aktif menyerang Anwar dan Pakatan Rakyat sejak beberapa tahun lalu manakala Daim pula muncul beberapa bulan kebelakangan ini dengan tindakan yang sama. Walaupun keduanya seakan mempertahankan Najib dan menyarang Anwar, sasaran yang sebenarnya ialah penguasaan terhadap UMNO.
Dengan adanya calon-calon dari Perkasa yang  diketengahkan dan Mukhriz yang cuba dimenangkan, selain masih ada pemimpin UMNO sendiri yang berkiblatkannya, Mahathir dan Daim dipercayai akan memainkan peranan yang lebih besar dalam UMNO selepas pilihanraya nanti. (SH 26/04/2013)

0

0

votes
Article Rating
Kongsikan artikel ini


Mat Taib Mencari Syurga, Juanda Pula Berlari-lari Mengejar Dunia

 Siapalah menyangka Mat Taib yang pernah menjadi Menteri Besar Selangor, menteri kabinet dan Naib Presiden UMNO serta menghabiskan sebahagian besar hidupnya bersama UMNO, akhirnya boleh  memilih Pas sebagai wadah perjuangannya yang baru. Walaupun ada kesalahan-kesalahan kecil yang pernah  dilakukannya, secara umumnya beliau bukanlah orang yang kecewa. Dia bahagia dan disukai ketika berada dalam UMNO.
Sebab itu tidak dapat dinafikan penyertaannya ke dalam Pas, salah satu matlamatnya ialah mencari syurga walau apa pun tafsiran umum mengenainya. Beliau meyakini Pas sebuah parti yang memperjuangkan Islam, bergerak di atas landasan Islam dan lebih mendekati surau serta masjid berbanding tempat-tempat lain.
Sebagai orang lama yang dan sudah berada di penghujung usia pula, pencariannya kepada syurga adalah sesuatu yang terpuji berbanding mereka yang di  usia senja tetapi masih galak memuji dunia, menabur fitnah dan hanya mengunjungi masjid seminggu sekali saja.
Keinginan Mat Taib terhadap Islam tidak seharusnya diragui, walaupun terdapat suara-suara di dalam Pakatan Rakyat yang seolah-olah meragui niatnya. Secara logiknya, Mat Taib tidak memerlukan apa-apa lagi di dunia ini. Beliau sudah ada segala-galanya. Pencariannya hanyalah syurga dan keredaan Allah.
Beliau juga ingin melihat Islam mencapai kemenangan di bumi Malaysia ini. Tidak lama selepas penyertaannya ke dalam Pas, beliau mula menjalankan tanggungjawab yang diyakininya itu. Walaupun ramai pemimpin UMNO yang memandang remeh penyertaan Mat Taib itu, sambutan yang diterimanya tidak boleh dipandang enteng.
Dalam sekian ramai pemimpin UMNO yang mengulas mengenai Mat Taib, hanya Khir Toyo yang nampak ikhlas dan berpijak di alam realiti. Beliau berkata, dengan penyertaan Mat Taib, usaha BN menawan Selangor menjadi bertambah sukar dan dalam masa yang sama memberi ruang yang lebih terbuka untuk Pas menembusi kawasan-kawasan Melayu yang selama ini menjadi kubu kuat UMNO.
Hanya orang yang syok sendiri dan berada di alam khayalan saja yang sanggup mengatakan penyertaan Mat Taib tidak memberi kesan apa-apa kepada BN. Tetapi siapalah Khir Toyo sekarang ini untuk suara dan pandangannya didengari oleh UMNO.
Mat Taib  kini mempunyai jadual yang padat berceramah setiap malam, bukan saja di Selangor tetapi juga di seluruh negara. Sambutan rakyat terhadapnya juga amat menggalakkan dan orang ingin mendengar kenapa beliau memilih perjuangan Islam sekarang ini.
Harapannya kini  ialah Pas yang memperjuangkan Islam dan lebih mengajak rakyat mendekati surau dan masjid diberi peluang memerintah negara ini bersama Pakatan Rakyat yang dipercayainya mampu memberi kebaikan yang lebih berganda kepada rakyat.
Sementara Mat Taib mahu mencari syurga dan memenangkan Islam, Mufti Perlis, Dr Juanda pula bertindak sebaliknya. Beliau yang sebelum ini diura-urakan akan bertanding sebagai calon PKR di Parlimen Kangar tetapi kerana beberapa masalah dan tidak menjadi kenyataan, tiba-tiba muncul di pentas BN bersama Muhyiddin Yassin beberapa hari lalu.
Walaupun tidak mengaku galau dan kecewa dihatinya, tetapi pengakuannya bahawa beliau selama ini memang pengundi BN dan akan terus mengundi BN, lebih menyerlahkan siapa dirinya yang sebenar meski berjawatan mufti dan pandangannya sebelum ini dilihat bebas dan berani.
Kenapa setelah tidak terpilih sebagai calon, baru mengaku sebagai pengundi BN?
Di peringkat awalnya,  ramai yang kecewa beliau tidak dipilih sebagai calon mewakili PKR tetapi kini mereka bersyukur kerana jika beliau menang dalam pilihanraya ini, ada kemungkinan beliau akan mengikut tidur sekelambu dengan Ibrahim Ali dan Zulkifli Nordin.
Sebagai ilmuan agama dan mufti, tindakan Juanda mahu menyokong mana-mana pihak tidaklah menjadi kesalahan. Itu pilihannya sama seperti Harussani, Mufti Perak yang lebih UMNO daripada pemimpin UMNO sendiri. Tetapi Harussani  tidak pula  pernah mengaku beliau pengundi BN dan akan mengundi BN dalam pilihanraya akan datang ini.
Tindakan Juanda itu hanya menyerlahkan siapa dirinya yang sebenar. Hanya setelah gagal memetik anggur, barulah dikatanya anggur itu masam.
Berbanding Mat Taib yang mahu mencari syurga, Juanda pula yang didadanya penuh ilmu dan jiwa Islam, nampaknya masih berlari-lari mengejar dunia yang tidak pasti akan menjadi miliknya.(SH 25/04/2013)

0

0

votes
Article Rating
Kongsikan artikel ini


Apa Lagi…Jadikanlah Ia Kenyataan!!

 Sebuah kajian terbaru mengenai pertembungan BN dengan PR dan persaingan  Anwar dengan Najib menjelang tarikh penentuan 5 Mei depan, yang dilakukan oleh Pusat Kajian Demokrasi dan Pilihanraya, Universiti Malaya (Umcedel), menghasilkan keputusan yang tidak mengejutkan banyak pihak sebenarnya.
Ia hanya membuatkan Najib terkejut kerana seolah-olah pelbagai program dan pendekatan yang dilakukannya selama ini  tidak diterima rakyat. Sepertimana yang diduga,  itulah sebenarnya mood perubahan yang dikehendaki oleh rakyat.
Kajian itu yang dilakukan Umcedel sebaik hari penamaan calon 20 April lalu, menatijahkan bahawa keyakinan pengundi terhadap manifesto PR ialah sebanyak 42 peratus berbanding 36 peratus yang diperolehi oleh BN.
Bagi siapa yang layak menjadi Perdana Menteri pula, rumusannya menunjukkan 43 peratus mahukan Anwar berbanding hanya 39 peratus yang mahukan Najib. Di kalangan pengundi Melayu pula, keyakinan terhadap kepimpinan Anwar mencanak sehingga 54 peratus manakala kelompok yang sama yang mahukan Najib hanya 34 peratus sahaja.
Di kalangan pengundi Cina pula peratusan yang meyakini manifesto PR lebih tinggi iaitu 61 peratus.
Walaupun dapatan ini hanya merupakan hasil kajian melalui beberapa ribu pengundi yang ditemubual tetapi ia sekurang-kurangnya memperlihatkan gambaran  keyakinan rakyat terhadap perubahan dan percaya  perubahan akan menghasilkan sesuatu yang lebih baik untuk mereka.
Jika dilihat secara umum, mood rakyat memang jelas ke arah itu. Bukan saja program ceramah PR dan kehadiran Anwar  dan lain-lain pemimpinnya di mana-mana program sentiasa mendapat sambutan yang melimpah, bahkan rakyat pelbagai lapisan juga memperkatakan tentang perubahan.
Dari petani, nelayan, orang kampung, orang bandar, generasi muda, golongan korporat, profesional dan sebagainya, keinginan mereka juga ialah perubahan. Perubahan atau hijrah ini, bagi semua lapisan rakyat tetap ada kelebihan dan kebaikannya berbanding  menjadi statik, kaku dan beku.
Di dalam UMNO juga, meskipun masih ramai yang mahukan BN kekal memerintah, sebahagian yang lain juga mahukan perubahan. Pendek kata, perubahan sudah menjadi kegilaan semua orang sekarang ini.
Petunjuk kepada perubahan sudah jelas di depan mata sekarang. Marilah kita menjadikan ia suatu kenyataan 5 Mei nanti. (SH 26/04/2013)

0

0

votes
Article Rating
Kongsikan artikel ini